Euroopan yhteisön ja sen jäsenvaltioiden sekä SADC:n kumppanuusvaltioiden välinen talouskumppanuussopimukseen tähtäävä väliaikainen sopimus - Liitteet - Pöytäkirjat - Päätösasiakirja - Julistukset



Virallinen lehti nro L 319 , 04/12/2009 s. 0003 - 0658



Euroopan yhteisön ja sen jäsenvaltioiden sekä SADC:n kumppanuusvaltioiden välinen talouskumppanuussopimukseen tähtäävä väliaikainen sopimus JOHDANTO BELGIAN KUNINGASKUNTA, BULGARIAN TASAVALTA, TŠEKIN TASAVALTA, TANSKAN KUNINGASKUNTA, SAKSAN LIITTOTASAVALTA, VIRON TASAVALTA, IRLANTI, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, ITALIAN TASAVALTA, KYPROKSEN TASAVALTA, LATVIAN TASAVALTA, LIETTUAN TASAVALTA, LUXEMBURGIN SUURHERTTUAKUNTA, UNKARIN TASAVALTA, MALTA, ALANKOMAIDEN KUNINGASKUNTA, ITÄVALLAN TASAVALTA, PUOLAN TASAVALTA, PORTUGALIN TASAVALTA, ROMANIA, SLOVENIAN TASAVALTA, SLOVAKIAN TASAVALTA, SUOMEN TASAVALTA, RUOTSIN KUNINGASKUNTA, ISON-BRITANNIAN JA POHJOIS-IRLANNIN YHDISTYNYT KUNINGASKUNTA, ja EUROOPAN YHTEISÖ (EY), jäljempänä "EY-osapuoli", sekä BOTSWANAN TASAVALTA, LESOTHON KUNINGASKUNTA, MOSAMBIKIN TASAVALTA, NAMIBIAN TASAVALTA, SWAZIMAAN KUNINGASKUNTA, jäljempänä "SADC:n talouskumppanuussopimusvaltiot", jotka [1] KATSOVAT osapuolten haluavan edelleen vahvistaa kaupallisia siteitään ja luoda kumppanuuteen ja yhteistyöhön perustuvat läheiset ja kestävät suhteet, TUNNUSTAVAT SADC:n talouskumppanuussopimusvaltioiden pyrkimykset varmistaa väestön taloudellinen ja sosiaalinen kehitys Eteläisen Afrikan kehitysyhteisön (Southern African Development Community, SADC) alueella, MUISTUTTAVAT, miten tärkeänä osapuolet pitävät monenvälisen kauppajärjestelmää säänteleviä periaatteita ja sääntöjä sekä tarvetta soveltaa niitä avoimesti ja syrjimättömästi, OTTAVAT HUOMIOON osapuolten oikeudet ja velvollisuudet Maailman kauppajärjestön (WTO) jäseninä ja vahvistavat pitävänsä monenvälistä kauppajärjestelmää tärkeänä, TUNNUSTAVAT SADC:n talouskumppanuussopimusvaltioiden erityistarpeet ja edut sekä tarpeen kiinnittää huomiota eroihin niiden taloudellisessa kehityksessä sekä maantieteellisissä ja sosioekonomisissa huolenaiheissa, OTTAVAT HUOMIOON Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen, jäljempänä "Cotonoun sopimus", OTTAVAT HUOMIOON Etelä-Afrikan tasavallan sekä Euroopan yhteisön ja sen jäsenvaltioiden välisen kauppaa, kehitystä ja yhteistyötä koskevan 11 päivänä lokakuuta 1999 allekirjoitetun sopimuksen (Trade, Development and Cooperation Agreement, TDCA), VAHVISTAVAT osapuolten tukevan ja edistävän kaupan vapauttamisprosessia, VAHVISTAVAT osapuolten sitoutuvan SADC:n talouskumppanuussopimusvaltioiden taloudelliseen kehitykseen ja tukevan sitä, jotta vuosituhannen kehitystavoitteet saavutetaan, VAHVISTAVAT osapuolten sitoutuvan edistämään alueellista yhteistyötä ja taloudellista yhdentymistä SADC;n talouskumppanuussopimusvaltioiden piirissä sekä rohkaisemaan osapuolten välisen kaupan vapauttamista, OTTAVAT HUOMIOON osapuolten sitoutumisen sen varmistamiseen, että niiden keskinäiset järjestelyt tukevat SADC-sopimukseen perustuvaa alueellista yhdentymistä, HALUAVAT luoda uusia työllistymismahdollisuuksia, houkutella investointeja ja parantaa elintasoa osapuolten alueilla edistäen samalla kestävää kehitystä, KOROSTAVAT maatalouden ja kestävän kehityksen merkitystä köyhyyden lievittämisessä SADC:n talouskumppanuussopimusvaltioissa, TUNNUSTAVAT Botswanan, Lesothon, Namibian ja Swazimaan erityisolosuhteet talouskumppanuussopimuksessa sekä tarpeen ottaa huomioon vaikutukset, jotka niille aiheutuvat TDCA-sopimuksen mukaisesta kaupan vapauttamisesta, TUNNUSTAVAT tältä osin Eteläisen Afrikan tulliliittoa koskevalla sopimuksella vuonna 2002 perustetun Eteläisen Afrikan tulliliiton (SACU) erityisaseman, OTTAVAT HUOMIOON SADC:n talouskumppanuussopimusmaihin kuuluvien vähiten kehittyneiden maiden (Least Developed Countries, LDC) erityisolosuhteet ja -tarpeet soveltamalla erityis- ja erilliskohtelua sekä epäsymmetristä menettelyä, OVAT VAKUUTTUNEITA siitä, että tämä sopimus syventää ja tukee edelleen osapuolten taloudellisia ja kaupallisia suhteita, TUNNUSTAVAT kehitysrahoitusyhteistyön merkityksen tämän sopimuksen täytäntöönpanolle, OVAT SOPINEET tämän sopimuksen, jäljempänä "tämä sopimus", tekemisestä edellä mainitun toteuttamiseksi: I OSA KESTÄVÄÄN KEHITYKSEEN PYRKIVÄ KAUPPAKUMPPANUUS 1 LUKU Yleiset säännökset 1 Artikla Tavoitteet Tämän sopimuksen tavoitteena on a) tukea köyhyyden lievittämistä ja lopullista poistamista perustamalla kauppakumppanuus, joka on kestävän kehityksen tavoitteen, vuosituhannen kehitystavoitteiden ja Cotonoun sopimuksen mukainen; b) edistää alueellista yhdentymistä, taloudellista yhteistyötä ja hyvää hallintotapaa sekä näin laatia ja panna täytäntöön tehokkaat, ennakoitavat ja avoimet alueelliset sääntelykehykset osapuolten välistä kauppaa ja investointeja varten sekä SADC:n talouskumppanuussopimusvaltioiden kesken; c) edistää SADC:n talouskumppanuussopimusvaltioiden asteittaista yhdentymistä maailmantalouteen niiden poliittisten valintojen ja kehittyspainopisteiden mukaisesti; d) parantaa SADC:n talouskumppanuussopimusvaltioiden valmiuksia kauppapolitiikassa ja kauppaan liittyvissä kysymyksissä; e) tukea edellytyksiä investointien ja yksityisen sektorin aloitteiden lisäämiseksi sekä tehostaa tarjontakapasiteettia, kilpailukykyä ja talouskasvua SADC:n talouskumppanuussopimusvaltioissa; f) vahvistaa osapuolten nykyisiä suhteita solidaarisuuden ja molemminpuolisen edun pohjalta. Tätä varten sopimuksella edistetään WTO-velvoitteiden mukaisesti kauppa- ja taloussuhteita, lujitetaan SADC:n kauppaa koskevan pöytäkirjan täytäntöönpanoa ja tuetaan osapuolten välisen kaupan uutta dynamiikkaa vapauttamalla niiden välistä kauppaa asteittain ja epäsymmetrisesti sekä vahvistetaan, laajennetaan ja syvennetään yhteistyötä kaikilla kaupan kannalta merkittävillä aloilla. 2 Artikla Periaatteet 1. Tämä sopimus pohjautuu Cotonoun sopimuksen perusperiaatteille sekä sen olennaisille ja perustavanlaatuisille osille, jotka on vahvistettu sen 2 ja 9 artiklassa. Tämä sopimus rakentuu Cotonoun sopimuksen ja aiempien alueellisen yhteistyön ja yhdentymisen alalla tehtyjen AKT-EY-kumppanuussopimuksien saavutuksille sekä talous- ja kauppayhteistyölle. 2. Cotonoun sopimus ja tämä sopimus pannaan täytäntöön toisiaan täydentävällä ja vahvistavalla tavalla. 3. Osapuolet sopivat tekevänsä yhteistyötä tämän sopimuksen täytäntöönpanemiseksi tavalla, joka on sellaisten kehityspolitiikan ja alueellisten yhdentymisohjelmien mukainen, joihin SADC:n talouskumppanuussopimusvaltiot osallistuvat tai voivat osallistua. 4. Osapuolet sopivat tekevänsä yhteistyötä täyttääkseen sitoumuksensa ja velvoitteensa sekä helpottaakseen SADC:n talouskumppanuussopimusvaltioiden valmiuksia panna tämä sopimus täytäntöön. 3 Artikla Kestävä kehitys 1. Osapuolet vahvistavat, että on määrä soveltaa kestävän kehityksen tavoitetta ja että se on tarkoitus liittää niiden talouskumppanuuden jokaiselle tasolle, jotta täytetään Cotonoun sopimuksen 1, 2 ja 9 artiklassa vahvistetut ensisijaiset sitoumukset ja erityisesti yleinen sitoumus, joka koskee köyhyyden vähentämistä ja lopulta sen poistamista tavalla, joka on yhteensopiva kestävän kehityksen tavoitteiden kanssa. 2. Osapuolet hyväksyvät, että tätä tavoitetta sovelletaan tämän talouskumppanuussopimuksen osalta sitoumuksena, jonka mukaan a) tämän sopimuksen soveltamisessa on täysimittaisesti otettava huomioon niiden väestön ja tulevien sukupolvien inhimilliset, kulttuuriset, taloudelliset, sosiaaliset sekä terveyteen ja ympäristöön liittyvät parhaat edut; b) päätöksentekomenetelmiin sisältyvät omistajuuden, osallistumisen ja vuoropuhelun perusperiaatteet. 3. Tämän tuloksena osapuolet sopivat tekevänsä yhteistyötä, jotta ihmiskeskeinen kestävä kehitys toteutuisi. 4 Artikla Alueellinen yhdentyminen 1. Osapuolet tunnustavat, että alueellinen yhdentyminen on olennainen osa niiden kumppanuutta ja merkittävä väline tämän sopimuksen tavoitteiden saavuttamista varten. 2. Osapuolet vahvistavat uudelleen alueiden ja pienalueiden yhdentymisen merkityksen SADC:n talouskumppanuussopimusvaltioiden keskuudessa välineenä, jolla voidaan saavuttaa entistä suurempia taloudellisia mahdollisuuksia ja suurempi poliittisen vakaus sekä edistää kehitysmaiden tehokasta yhdentymistä maailmantalouteen. Rajoittamatta tämän sopimuksen mukaisia sitoumuksia SADC:n talouskumppanuussopimusvaltioiden alueellisen yhdentymisen nopeus ja sisältö ovat yksinomaan näiden valtioiden määritettävissä niiden täysivaltaisuuden puitteissa. 3. Osapuolet tukevat erityisesti yhdentymisprosesseja ja niihin liittyvää kehityspolitiikkaa sekä poliittisia toimia, jotka perustuvat 21 päivänä lokakuuta 2002 tehtyyn Eteläisen Afrikan tulliliittoa koskevaan sopimukseen, 17 päivänä elokuuta 1992 tehtyyn Eteläisen Afrikan kehitysyhteisöä koskevaan sopimukseen sekä 11 päivänä heinäkuuta 2000 hyväksyttyyn Afrikan unionin perustamisasiakirjaan. Osapuolten tavoitteena on rakentaa ja syventää kumppanuuttaan näiden prosessien avulla ja panna tämä sopimus näiden välineiden avulla täytäntöön toisiaan tukevalla tavalla ottamalla huomioon niiden kehitystasot, tarpeet, maantieteelliset tosiseikat ja kestävää kehitystä koskevat strategiat. 5 Artikla Seuranta 1. Osapuolet sitoutuvat jatkuvasti seuraamaan tämän sopimuksen toimintaa ja vaikutuksia käyttämällä osallistumisprosessiensa ja instituutioidensa puitteissa sovellettavia samoin kuin tällä sopimuksella perustettuja asianmukaisia mekanismeja ja aikatauluja, jotta varmistetaan, että tämän sopimuksen tavoitteet toteutuvat, että se pannaan asianmukaisesti täytäntöön ja että osapuolina olevien maiden kansalaiset, etenkin heikoimmassa asemassa olevat ryhmät, hyötyvät siitä saatavista eduista mahdollisimman paljon. 2. Osapuolet myös sitoutuvat neuvottelemaan keskenään viipymättä kaikista mahdollisesti ilmenevistä kysymyksistä, jotka koskevat tämän sopimuksen täytäntöönpanoa. 6 Artikla Kansainvälisillä foorumeilla tapahtuva yhteistyö Osapuolet pyrkivät tekemään yhteistyötä kaikilla kansainvälisillä foorumeilla, joilla käsitellään tämän sopimuksen kannalta merkittäviä kysymyksiä. 2 LUKU Kehitysyhteistyö 7 Artikla Kehitysyhteistyöpuitteet Osapuolet sitoutuvat tekemään yhteistyötä tämän sopimuksen täytäntöönpanemiseksi ja tukeakseen SADC:n talouskumppanuussopimusvaltioiden kauppa- ja kehitysstrategioita SADC:n yleisen alueellisen yhdentymisprosessin puitteissa. Yhteistyö voi olla muodoltaan rahoituksellista tai muunlaista. 8 Artikla Kehitysrahoitusyhteistyö 1. Osapuolet tunnustavat, että kehitysyhteistyö on keskeinen osa niiden kumppanuutta ja olennainen tekijä, kun pyritään saavuttamaan tämän sopimuksen tavoitteet sellaisina kuin ne on asetettu 1 artiklassa. Kehitysrahoitusyhteistyö alueellisen talousyhteistyön ja yhdentymisen osalta, josta määrätään Cotonoun sopimuksessa, toteutetaan tukemalla ja edistämällä SADC:n talouskumppanuussopimusvaltioiden pyrkimyksiä saavuttaa tavoitteet ja maksimoida tästä sopimuksesta odotettavat hyödyt. Yhteistyön ja teknisen avun alat vahvistetaan tarvittaessa tämän sopimuksen 3 luvussa ja muissa luvuissa. Yhteistyö toteutetaan tässä artiklassa määrättyjen yksityiskohtaisten sääntöjen mukaisesti, sitä seurataan jatkuvasti ja tarpeen mukaan tarkistetaan tämän sopimuksen 108 artiklan määräysten mukaisesti. 2. Tämän sopimuksen täytäntöönpanoa tukeva Euroopan yhteisön [2] rahoitus, joka liittyy SADC:n talouskumppanuussopimusvaltioiden ja Euroopan yhteisön väliseen kehitysyhteistyöhön, toteutetaan Cotonoun sopimuksessa vahvistettujen sääntöjen ja soveltuvien menettelyjen, erityisesti Euroopan kehitysrahaston ohjelmasuunnittelumenettelyjen, muodostamissa puitteissa ja Euroopan unionin yleisestä talousarviosta rahoitettavien soveltuvien välineiden puitteissa. Tässä yhteydessä etusijalla on tämän talouskumppanuussopimukseen tähtäävän väliaikaisen sopimuksen täytäntöönpanolle annettava tuki. 3. Euroopan unionin jäsenvaltiot sitoutuvat yhteisesti tukemaan kukin oman kehityspolitiikkansa ja omien kehitysvälineidensä avulla sekä täydentävyyden ja avun tehokkuuden periaatteiden mukaisesti kehitysyhteistyötä, joka koskee alueellista talousyhteistyötä ja yhdentymistä sekä tämän sopimuksen täytäntöönpanoa SADC:n talouskumppanuussopimusvaltioissa ja aluetasolla. 4. Osapuolet tunnustavat, että tämän sopimuksen täytäntöönpano ja sen täysimääräinen hyödyntäminen edellyttävät riittäviä resursseja. Tältä osin osapuolet tekevät yhteistyötä helpottaakseen SADC:n talouskumppanuussopimusvaltioiden mahdollisuuksia käyttää muita rahoitusvälineitä ja edistääkseen muiden lahjoittajien pyrkimyksiä antaa lisätukea SADC:n talouskumppanuussopimusvaltioille tämän sopimuksen mukaisten tavoitteiden saavuttamiseksi. 5. Osapuolet ovat yhtä mieltä siitä, että talouskumppanuussopimusrahaston kaltaisen alueellisen kehitysrahoitusvälineen avulla voidaan tehokkaasti kanavoida kehitysyhteistyövarat ja panna täytäntöön talouskumppanuussopimuksen liitännäistoimenpiteitä. EY-osapuoli tukee alueen pyrkimyksiä kyseisen mekanismin perustamiseksi. EY-osapuoli antaa panoksensa rahastoon sen jälkeen kun on suoritettu tyydyttävä tilintarkastus. 3 LUKU Yhteistyöalat 9 Artikla Tavoitteet Tämän sopimuksen täytäntöönpanoa varten ja SADC:n talouskumppanuussopimusvaltioiden kehityspolitiikat huomioiden osapuolet sopivat seuraavista painopistealoista kaupan ja taloudellisen yhteistyön alalla. 10 Artikla Yhteistyö tavarakaupan alalla Tämän alan yhteistyön tavoitteena on vahvistaa tavarakauppaa ja SADC:n talouskumppanuussopimusvaltioiden kaupankäyntivalmiuksia, mukaan luettuina tariffien ja tullien asteittainen poistaminen, alkuperäsääntöjen asianmukainen täytäntöönpano, kaupan suojaamisvälineet, muut kuin tariffitoimenpiteet, kuten terveys- ja kasvinsuojelutoimet ja kaupan tekniset esteet, sekä tulliyhteistyön ja kaupankäynnin helpottamisen edistäminen. 11 Artikla Tarjonnan kilpailukykyyn liittyvä yhteistyö Tässä artiklan mukaisen yhteistyön tavoitteena on lisätä SADC:n talouskumppanuussopimusvaltioiden kilpailukykyä ja poistaa tarjontaan liittyviä rajoituksia valtioiden, instituutioiden ja etenkin yritysten tasolla. Tähän yhteistyöhön kuuluvat muun muassa seuraavat alat: tuotanto, teknologinen kehittäminen ja innovointi, markkinointi, rahoitus, jakelu, kuljetus, taloudellisen perustan monipuolistaminen, yksityisen sektorin kehittäminen, kaupankäynti- ja yritysympäristön parantaminen sekä pienille ja keskisuurille yrityksille maatalouden, kalastuksen, teollisuuden ja palveluiden alalla annettava tuki. 12 Artikla Liiketoimintaa tehostavaan infrastruktuuriin liittyvä yhteistyö Tässä artiklassa tarkoitetun yhteistyön tavoitteena on kehittää kilpailukykyiset, liiketoimintaa tehostavat olosuhteet esimerkiksi tieto- ja viestintätekniikan, kuljetusten ja energian alalla. 13 Artikla Palvelukauppaan liittyvä yhteistyö Osapuolet tekevät yhteistyötä, jonka tavoitteena on kehittää ja tehostaa palvelukauppaa tämän sopimuksen IV osaston 67 artiklan mukaisesti. 14 Artikla Kaupan liitännäistoimenpiteisiin liittyvä yhteistyö Osapuolet tekevät yhteistyötä, jonka tavoitteena on kehittää ja tehostaa kaupan liitännäistoimenpiteitä tämän sopimuksen IV osaston 67 artiklan mukaisesti. 15 Artikla Kauppaa koskeviin tietoihin liittyvä yhteistyö Tässä artiklassa tarkoitetun yhteistyön tavoitteena on parantaa SADC:n talouskumppanuussopimusvaltioiden valmiuksia kauppaa koskevien tietojen tallentamisen, analysoinnin ja jakelun alalla. 16 Artikla Yhteistyö talouskumppanuussopimusvaltioiden institutionaalisten valmiuksien kehittämiseksi Tässä artiklassa tarkoitetulla yhteistyöllä tuetaan talouskumppanuussopimuksen täytäntöönpanon hallinnointiin tarvittavia toimielinrakenteita sekä kauppaneuvotteluihin ja kauppapolitiikkaan tarvittavien valmiuksien kehittämistä. 17 Artikla Julkisen talouden sopeuttamiseen liittyvä yhteistyö 1. Osapuolet tunnustavat, että tässä sopimuksessa tarkoitettu tullien asteittainen poistaminen tai alentaminen saattaa vaikuttaa SADC:n talouskumppanuussopimusvaltioiden verotuloihin, ja osapuolet toimivat tältä osin yhteistyössä. 2. Osapuolet tekevät 8 artiklassa määrätyllä tavalla yhteistyötä, jonka tavoitteena on erityisesti a) tukea verouudistuksia ja b) verouudistuksia täydentävin tukitoimin lievittää tämän sopimuksen nettoverovaikutusta, joka määritetään yhteisesti sovitulla mekanismilla. 18 Artikla Toimintatyypit Tämän sopimuksen mukaiseen kehitysyhteistyöhön voi muiden ohessa sisältyä seuraavanlaisia talouskumppanuussopimukseen liittyviä toimintoja: 1. politiikan muotoilu, 2. lainsäädännön ja sääntelyjärjestelmän kehittäminen, 3. instituutioiden/organisaatioiden kehittäminen, 4. valmiuksien kehittäminen ja koulutus [3], 5. tekniset neuvontapalvelut, 6. hallinnolliset palvelut, 7. terveys- ja kasvinsuojelutoimien alalla sekä kaupan teknisten esteiden poistamisen alalla annettava tuki, sekä 8. toimintatuki, johon kuuluvat laitteistot, materiaalit ja niihin liittyvät työt. II OSA I OSASTO TAVARAKAUPPA 4 LUKU Yleiset määräykset 19 Artikla Vapaakauppa-alue 1. Tällä sopimuksella perustetaan osapuolten välinen vapaakauppa-alue tullitariffeja ja kauppaa koskevan yleissopimuksen, jäljempänä "GATT 1994 -sopimus", erityisesti sen XXIV artiklan mukaisesti. 2. Vapaakauppa-alueen puitteissa otetaan huomioon epäsymmetrian periaate SADC:n talouskumppanuussopimusvaltioiden erityistarpeiden ja kapasiteettirajoitusten mukaisesti, kun määritellään tämän sopimuksen edellyttämien sitoumusten tasot ja aikataulut. 3. Vapaakauppa-aluetta sovelletaan Euroopan yhteisön ja SADC:n talouskumppanuussopimusvaltioiden väliseen kauppaan. 20 Artikla Soveltamisala Tätä lukua sovelletaan tuotteisiin, 1. jotka kuuluvat kummankin osapuolen tariffinimikkeistössä määriteltyyn 01–97 ryhmään, lukuun ottamatta 93 ryhmää, harmonoidun tavarankuvaus- ja koodausjärjestelmän (HS-järjestelmä) luokittelusääntöjen mukaisesti ja 2. jotka ovat peräisin Euroopan yhteisöstä tai SADC:n talouskumppanuussopimusvaltiosta. 21 Artikla Alkuperäsäännöt 1. Tätä lukua sovellettaessa "alkuperätuotteella" ("peräisin olevalla tuotteella") tarkoitetaan sellaista, joka täyttää pöytäkirjassa 1 vahvistetut alkuperäsäännöt. 2. Ensimmäisten kolmen vuoden kuluessa tämän sopimuksen voimaantulosta osapuolet tarkistavat pöytäkirjan 1 säännökset, jotta alkuperän määrittelyyn käytettyjä käsitteitä ja menetelmiä voitaisiin edelleen yksinkertaistaa. Osapuolten on tällaisessa tarkistuksessa otettava huomioon teknologian, tuotantoprosessien ja kaikkien muiden sellaisten tekijöiden kehitys, mukaan luettuina alkuperäsääntöjen meneillään olevat uudistukset, jotka voivat edellyttää muutoksia kyseisen pöytäkirjan säännöksiin. Kaikki tällaiset muutokset on tehtävä yhteisneuvoston päätöksellä 93 artiklan mukaisesti. 3. Näihin määräyksiin on kiinnitettävä erityistä huomiota 2 kohdassa tarkoitetun tarkistuksen yhteydessä. 22 Artikla Tullit 1. Tullilla tarkoitetaan mitä tahansa tavaran tuonnissa sovellettavaa tullia tai muuta maksua, myös kaikkia lisäveroja tai -maksuja, mutta ei kuitenkaan seuraavia: a) sisäiset verot ja muut sisäiset maksut, jotka kannetaan GATT 1994 -sopimuksen III artiklan mukaisesti; b) polkumyynti- tai tasoitustullit tai suojatoimenpiteet, joita sovelletaan II osaston mukaisesti, c) konsulipalveluista perittävät palkkiot ja maksut, jotka kannetaan 2 kohdan mukaisesti, ja d) palkkiot ja muut maksut, jotka kannetaan 2 kohdan mukaisesti. 2. Edellä 1 kohdan c ja d alakohdassa tarkoitettujen palkkioiden ja muiden maksujen määrä rajoitetaan suoritettujen palvelujen likimääräisiin kustannuksiin, eivätkä ne saa merkitä kotimarkkinatuotteiden välillistä suojelua taikka tuonnin verotusta. Niiden perustana ovat määrätyt taksat, jotka vastaavat suoritettujen palvelujen todellista arvoa. 3. Perustulli, josta tässä sopimuksessa määrätyt peräkkäiset tullinalennukset lasketaan, muodostuu jokaisen tuotteen osalta tämän sopimuksen voimaantulopäivänä tosiasiallisesti sovellettavasta suosituimmuustullista. 4. Tapauksissa, joissa tullien poistamista ei aloiteta tämän sopimuksen voimaantulon yhteydessä, tulli, josta tässä sopimuksessa määrätyt peräkkäiset tullinalennukset lasketaan, on joko tämän artiklan 3 kohdassa tarkoitettu perustulli tai tulli, jota sovelletaan yleisesti sinä päivänä, jolloin kyseisten tullien poistaminen aloitetaan, sen mukaan, kumpi tulleista on alhaisempi. 5. Tähän sopimukseen sisältyvien tullinalentamisaikataulujen mukaisesti laskettuja alennettuja tulleja sovelletaan yhden desimaalin tarkkuudella tai, mikäli kyseessä ovat paljoustullit, kahden desimaalin tarkkuudella. 23 Artikla Vallitsevan tilan säilyttäminen Tämän sopimuksen tultua voimaan osapuolten välisessä kaupassa ei oteta käyttöön vapautettavia tuotteita koskevia uusia tulleja eikä nykyisin jo sovellettavia tulleja koroteta. 24 Artikla Verot, tullit tai muut maksut ja vientimaksut 1. Euroopan yhteisön ja SADC:n talouskumppanuussopimusvaltioiden välisessä kaupassa ei tämän sopimuksen voimaantulopäivästä alkaen oteta käyttöön uusia vientitulleja tai vaikutukseltaan vastaavia maksuja eikä jo sovellettavia vientitulleja tai vaikutukseltaan niitä vastaavia maksuja koroteta. 2. Poikkeusolosuhteissa, joissa SADC:n talouskumppanuussopimusvaltiot voivat vedota erityisiin tulotarpeisiin, kehityksensä alkuvaiheessa olevien toimialojen tai ympäristön suojeluun, kyseiset valtiot voivat EY-osapuolta kuultuaan ottaa käyttöön väliaikaisia vientiä koskevia veroja tai vaikutukseltaan vastaavia maksuja, jotka koskevat rajallista määrää lisätuotteita. 3. Osapuolet sopivat tarkastelevansa tämän artiklan määräyksiä uudelleen yhteisneuvostossa viimeistään kolmen vuoden kuluttua tämän sopimuksen voimaantulosta siten, että niiden vaikutus SADC:n talouskumppanuussopimusvaltioiden talouden kehitykseen ja monipuolistumiseen otetaan täysimääräisesti huomioon. 25 Artikla SADC:n talouskumppanuussopimusvaltioista peräisin oleviin tuotteisiin sovellettavat tuontitullit 1. EY-osapuoli antaa tullittoman ja kiintiöttömän kohtelun kaikille tämän sopimuksen soveltamisalaan kuuluville Botswanasta, Lesothosta, Mosambikista, Namibiasta ja Swazimaasta peräisin oleville tuotteille, lukuun ottamatta 3 kohdassa tarkoitettuja. 2. SADC:n talouskumppanuussopimusvaltioista peräisin oleviin tuotteisiin sovellettavia tuontitulleja alennetaan tai ne poistetaan liitteessä 1 olevien määräysten mukaisesti. 3. Liitteessä 2 määriteltyjen tuotteiden tuontiin sovelletaan kyseisessä liitteessä määrättyjä siirtymäjärjestelyjä. 26 Artikla EY-osapuolesta peräisin oleviin tuotteisiin sovellettavat tuontitullit 1. EY-osapuolesta peräisin olevia tuotteita tuodaan Botswanaan, Lesothoon, Namibiaan ja Swazimaahan liitteessä 3 kuvatun menettelyn mukaisesti. 2. EY-osapuolesta peräisin olevia tuotteita tuodaan Mosambikiin liitteessä 4 kuvatun menettelyn mukaisesti. 3. Osapuolet yhdistävät edellä mainitut kaksi liitettä yhdeksi SADC:n talouskumppanuussopimusvaltioiden tariffinimikkeistöksi Mosambikin ottaessa käyttöön harmonoidun nimikkeistön (HS 2007). Yhdistäminen toteutetaan yhteisneuvoston päätöksellä. 27 Artikla Tavaroiden vapaa liikkuvuus 1. Tulleja kannetaan toisen osapuolen alueella vain yhden kerran EY-osapuolesta tai SADC:n talouskumppanuussopimusvaltioista peräisin olevista tavaroista. 2. SADC:n talouskumppanuussopimusvaltioon tuotaessa maksettu tulli palautetaan kokonaisuudessaan, kun tavarat jälleenviedään sen SADC:n talouskumppanuussopimusvaltion tullialueelta, johon ne on ensimmäisenä tuotu. Kyseisistä tuotteista on sen jälkeen maksettava tulli kulutusmaassa. 3. Osapuolet tekevät yhteistyötä, jonka tavoitteena on helpottaa tavaroiden liikkuvuutta ja yksinkertaistaa tullimenettelyjä. 28 Artikla Vapaakauppasopimuksista johtuva etuuskohtelu 1. Tämän luvun piiriin kuuluvien asioiden osalta EY-osapuoli myöntää SADC:n talouskumppanuussopimusvaltioille sellaisen etuuskohtelun, joka mahdollisesti johtuu siitä, että EY-osapuolesta tulee tämän sopimuksen allekirjoittamisen jälkeen kolmansien osapuolten kanssa tehtävän vapaakauppasopimuksen osapuoli. 2. Tämän luvun piiriin kuuluvien asioiden osalta SADC:n talouskumppanuussopimusvaltiot myöntävät EY-osapuolelle sellaisen etuuskohtelun, joka mahdollisesti johtuu siitä, että SADC:n talouskumppanuussopimusvaltioista tai mistä tahansa allekirjoittaneesta SADC:n talouskumppanuussopimusvaltiosta tulee tämän sopimuksen allekirjoittamisen jälkeen jonkin kaupan kannalta merkittävän talouden kanssa tehtävän vapaakauppasopimuksen osapuoli. 3. Jos SADC:n talouskumppanuussopimusvaltio voi osoittaa, että jokin kolmas osapuoli on myöntänyt sille EY-osapuolen myöntämää kohtelua olennaisesti suotuisamman kohtelun, osapuolet neuvottelevat keskenään ja päättävät yhdessä, miten 2 kohdan säännökset voidaan parhaiten panna täytäntöön. 4. Tämän luvun määräyksiä ei saa tulkita siten, että ne velvoittaisivat EY-osapuolta tai mitään SADC:n talouskumppanuussopimusvaltiota myöntämään vastavuoroisesti mahdollisen etuuskohtelun, jota sovelletaan siksi, että EY-osapuoli tai jokin SADC:n talouskumppanuussopimusvaltio on tämän sopimuksen allekirjoittamispäivänä kolmansien osapuolten kanssa tehdyn vapaakauppasopimuksen osapuoli. 5. Tässä artiklassa tarkoitetaan "kaupan kannalta merkittävällä taloudella" mitä tahansa kehittynyttä maata taikka sellaista maata, jonka osuus maailman vuotuisesta tavaraviennistä on enemmän kuin 1 prosentti sinä vuonna, joka edeltää 2 kohdassa tarkoitetun taloudellista yhdentymistä koskevan sopimuksen voimaantuloa, tai mitä tahansa sellaisten maiden ryhmää, joiden vuotuinen osuus maailman tavaraviennistä erikseen tai yhdessä taikka taloudellista yhdentymistä koskevan sopimuksen johdosta on enemmän kuin 1,5 prosenttia sinä vuonna, joka edeltää 2 kohdassa tarkoitetun taloudellista yhdentymistä koskevan sopimuksen voimaantuloa. 29 Artikla Hallinnollista yhteistyötä koskevat erityismääräykset 1. Osapuolet ovat yhtä mieltä siitä, että hallinnollinen yhteistyö on välttämätöntä tämän osaston nojalla myönnetyn etuuskohtelun täytäntöönpanemiseksi ja valvomiseksi, ja ne vahvistavat sitoutuvansa sääntöjenvastaisuuksien ja petosten torjuntaan tullialalla ja siihen liittyvissä asioissa. 2. Osapuolet tekevät yhteistyötä varmistaakseen, että vastuussa olevat viranomaiset voivat tarvittavien toimintarakenteiden avulla tehokkaasti ja viipymättä vastata avunantoa koskeviin pyyntöihin. 3. Rajoittamatta pöytäkirjassa 2 olevan 9 artiklan soveltamista tässä artiklassa tarkoitetaan hallinnollisen yhteistyön laiminlyönnillä muun muassa seuraavaa: a) toistuvaa niiden velvoitteiden noudattamatta jättämistä, jotka koskevat tuotteen (tuotteiden) alkuperäaseman tarkastamista pöytäkirjassa 1 olevan 34 artiklan mukaisesti; b) toistuvaa kieltäytymistä tai aiheetonta viivyttelyä alkuperäselvityksen jälkitarkastusta suoritettaessa ja/tai ilmoitettaessa kyseisen tarkastuksen tuloksia pöytäkirjassa 1 olevan 34 artiklan mukaisesti; c) toistuvaa kieltäytymistä tai viivyttelyä luvan hankkimisessa sellaisten hallinnolliseen yhteistyöhön liittyvien käyntien tekemiseksi, joiden tarkoituksena on asiakirjojen aitouden tai kyseisen etuuskohtelun myöntämisen kannalta merkityksellisten tietojen tarkastaminen pöytäkirjassa 2 olevan 7 artiklan mukaisesti. 4. Tässä artiklassa tarkoitettu sääntöjenvastaisuus tai petos voidaan todeta muun muassa silloin, kun osapuolen tavanomaisen tuotantotason ja vientikapasiteetin ylittävä tavaroiden tuonnin nopea ja perusteeton kasvu voidaan yhdistää sääntöjenvastaisuutta tai petosta koskevaan puolueettomaan tietoon. 5. Jos osapuoli tai allekirjoittanut SADC:n talouskumppanuussopimusvaltio puolueettomien tietojen perusteella toteaa, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, asianomainen osapuoli voi poikkeuksellisissa olosuhteissa keskeyttää väliaikaisesti yhtä tai useampaa tuotetta ja niiden alkuperää koskevan etuuskohtelun tämän artiklan mukaisesti. Tässä artiklassa poikkeuksellisilla olosuhteilla tarkoitetaan olosuhteita, joilla on tai joilla saattaa olla huomattavan kielteinen vaikutus osapuoleen tai SADC:n talouskumppanuussopimusvaltioon, mikäli kyseisen yhden tai useamman tuotteen etuuskohtelu jatkuu. 6. Väliaikaisen keskeyttämisen soveltamisen edellytykset ovat seuraavat: a) Osapuolen tai SADC:n talouskumppanuussopimusvaltion, joka on puolueettomien tietojen perusteella havainnut hallinnollisen yhteistyön laiminlyönnin ja/tai sääntöjenvastaisuuden tai petoksen, on ilman aiheetonta viivytystä ilmoitettava kauppa- ja kehityskomitealle havainnostaan ja sitä koskevista puolueettomista tiedoistaan sekä aloitettava kauppa- ja kehityskomiteassa kaikkeen asiaankuuluvaan tietoon ja puolueettomiin tuloksiin perustuvat neuvottelut, jotta päästään kummankin osapuolen kannalta hyväksyttävissä olevaan ratkaisuun. b) Kun osapuolet ovat aloittaneet edellä mainitut neuvottelut kauppa- ja kehityskomiteassa eivätkä ole päässeet hyväksyttävissä olevaan ratkaisuun kolmen kuukauden kuluessa ilmoituksen tekemisestä, asianomainen osapuoli tai SADC:n talouskumppanuussopimusvaltio voi väliaikaisesti keskeyttää tämän artiklan mukaisesti myönnetyn yhtä tai useampaa tuotetta ja niiden alkuperää koskevan etuuskohtelun. Väliaikaisesta keskeyttämisestä on ilman aiheetonta viivytystä ilmoitettava kauppa- ja kehityskomitealle. c) Tässä artiklassa tarkoitettu väliaikainen keskeytys ei saa kestää pidempään kuin asianomaisen osapuolen tai SADC:n talouskumppanuussopimusvaltion taloudellisten etujen suojaamiseksi on tarpeen. Sen kesto saa olla enintään kuusi kuukautta, ja se voidaan uusia. Etuuskohtelun väliaikaisesta keskeytyksestä on ilmoitettava kauppa- ja kehityskomitealle välittömästi sen voimaantulon jälkeen. Keskeytyksestä neuvotellaan kauppa- ja kehityskomiteassa säännöllisin väliajoin, ja ensisijaisena tavoitteena on lopettaa se heti, kun sen soveltamisen edellytykset eivät enää täyty. 30 Artikla Hallinnollisten virheiden käsittely Osapuolet tunnustavat toistensa oikeudet korjata hallinnolliset virheet, joita syntyy pantaessa sopimusta täytäntöön. Mikäli virheitä ilmenee, kumpi tahansa osapuoli voi pyytää kauppa- ja kehityskomiteaa tarkastelemaan mahdollisuuksia toteuttaa tilanteen korjaamiseksi tarvittavat toimenpiteet. 31 Artikla Tulliliitot ja vapaakauppa-alueet 1. Tämä sopimus ei estä jommankumman osapuolen ja kolmansien maiden välisten tulliliittojen, vapaakauppa-alueiden tai muiden järjestelyjen ylläpitämistä tai perustamista sikäli kuin ne eivät muuta tämän sopimuksen mukaisia oikeuksia ja velvoitteita. 2. EY-osapuoli ja SADC:n talouskumppanuussopimusvaltiot neuvottelevat yhteisneuvostossa mainittujen tulliliittojen tai vapaakauppa-alueiden perustamista tai mukauttamista koskevista sopimuksista ja tarvittaessa kaikista osapuolten kolmansien maiden osalta soveltamaan kauppapolitiikkaan liittyvistä tärkeistä kysymyksistä. II OSASTO KAUPAN SUOJAKEINOT 5 LUKU 32 Artikla Polkumyynti- ja tasoitustoimenpiteet EY-osapuolen tai SADC:n talouskumppanuussopimusvaltioiden oikeuksia ja velvoitteita, jotka koskevat polkumyynti- tai tasoitustoimenpiteiden soveltamista, säädellään asianomaisin WTO-sopimuksin. Näihin toimenpiteisiin liittyvät mahdolliset riidat voidaan ratkaista ainoastaan WTO:n riitojenratkaisumenettelyin. 33 Artikla Monenväliset suojalausekkeet 1. Jollei tämän artiklan määräyksistä muuta johdu, mikään tässä sopimuksessa ei estä SADC:n talouskumppanuussopimusvaltioita ja EY-osapuolta hyväksymästä toimenpiteitä GATT- sopimuksen 1994 XIX artiklan, suojalausekkeista tehdyn WTO:n sopimuksen, Maailman kauppajärjestön perustamisesta tehtyyn Marrakeshin sopimukseen liitetyn maataloudesta tehdyn sopimuksen 5 artiklan ja muiden asiaankuuluvien WTO-sopimusten mukaisesti. 2. Sen estämättä, mitä 1 kohdassa määrätään, EY-osapuoli jättää tämän sopimuksen yleisen kehitystavoitteen ja SADC:n talouskumppanuussopimusvaltioiden talouksien pienen koon vuoksi kaikista SADC:n talouskumppanuussopimusvaltioista tulevan tuonnin sellaisten toimenpiteiden ulkopuolelle, jotka toteutetaan GATT 1994 -sopimuksen XIX artiklan, suojalausekkeista tehdyn WTO:n sopimuksen ja maataloudesta tehdyn sopimuksen 5 artiklan nojalla. 3. Edellä olevan 2 kohdan määräyksiä sovelletaan viiden vuoden ajan tämän sopimuksen voimaantulopäivästä alkaen. Viimeistään 120 päivää ennen tämän ajan loppua SADC:n talouskumppanuussopimusvaltiot-EY -yhteisneuvosto tarkastelee SADC:n talouskumppanuussopimusvaltioiden kehitystarpeet huomioon ottaen kyseisten määräysten toimintaa, jotta voidaan selvittää, onko niiden soveltamista jatkettava lisäkaudella. 4. Edellä olevan 1 kohdan määräyksiin ei sovelleta riitojen ratkaisua koskevia tämän sopimuksen määräyksiä. 34 Artikla Kahdenväliset suojatoimenpiteet 1. Sen estämättä, mitä 33 artiklassa määrätään, osapuoli voi tarkasteltuaan vaihtoehtoisia ratkaisuja soveltaa tässä artiklassa vahvistettujen edellytysten ja menettelyjen mukaisesti kestoltaan rajattuja suojatoimenpiteitä, joilla poiketaan 25 ja 26 artiklan määräyksistä. 2. Tämän artiklan 1 kohdassa tarkoitettuja suojatoimenpiteitä voidaan toteuttaa, jos tietyn toisesta osapuolesta peräisin olevan tuotteen tuonti toisen osapuolen alueelle lisääntyy niin paljon ja sellaisissa olosuhteissa, että tuonti aiheuttaa tai uhkaa aiheuttaa a) vakavaa vahinkoa samankaltaisen tai suoraan kilpailevan tuotteen kotimaisille tuottajille tuovan osapuolen alueella, tai b) häiriöitä sellaisella talouden alalla, jolla tuotetaan samankaltaista tai suoraan kilpailevaa tuotetta, varsinkin jos nämä häiriöt aiheuttavat vakavia yhteiskunnallisia ongelmia tai vaikeuksia, jotka saattavat johtaa tuovan osapuolen taloudellisen tilanteen huomattavaan heikentymiseen, tai c) häiriöitä tällaisten samankaltaisten tai suoraan kilpailevien maataloustuotteiden [4] markkinoilla tai näiden markkinoiden sääntelymekanismeissa. 3. Tässä artiklassa tarkoitetuilla suojatoimenpiteillä ei saa ylittää sitä, mikä on tarpeen tämän artiklan 2 kohdassa määritellyn vakavan haitan tai häiriöiden korjaamiseksi tai estämiseksi. 4. Näitä tuovan osapuolen käytettävissä olevia suojatoimenpiteitä voivat olla ainoastaan yksi tai useampi seuraavista: a) suspendoidaan kyseiseen tuotteeseen tämän sopimuksen mukaisesti sovellettavan tuontitullin lisäalennus, tai b) korotetaan kyseiseen tuotteeseen sovellettava tulli enintään WTO:ssa sidotun tullin suuruiseksi, tai c) otetaan käyttöön kyseistä tuotetta koskevat tariffikiintiöt. 5. Rajoittamatta tämän artiklan 1–3 kohdan soveltamista, jos jotain yhdestä tai useammasta SADC:n talouskumppanuussopimusvaltiosta peräisin olevaa tuotetta tuodaan sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa yhdellä tai useammalla EY-osapuolen syrjäisimmistä alueista jonkin tämän artiklan 2 kohdan a, b ja c alakohdassa tarkoitetun tilanteen sellaisella talouden alalla, jolla tuotetaan samankaltaista tai suoraan kilpailevaa tuotetta, EY-osapuoli voi 6–9 kohdassa vahvistettujen menettelyjen mukaisesti toteuttaa valvonta- tai suojatoimenpiteitä, jotka rajoittuvat kyseiseen alueeseen tai kyseisiin alueisiin. 6. a) Rajoittamatta tämän artiklan 1–3 kohdan soveltamista, jos EY-osapuolesta peräisin olevaa tuotetta tuodaan johonkin SADC:n talouskumppanuussopimusvaltioon sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin tämän artiklan 2 kohdan a, b ja c alakohdassa tarkoitetun tilanteen, kyseinen SADC:n talouskumppanuussopimusvaltio voi tämän artiklan 7–10 kohdassa vahvistettujen menettelyjen mukaisesti toteuttaa sen alueeseen rajoittuvia valvonta- tai suojatoimenpiteitä. b) SADC:n talouskumppanuussopimusvaltio voi toteuttaa tämän artiklan 2 kohdassa tarkoitettuja suojatoimenpiteitä, jos EY-osapuolen alueelta peräisin olevaa tuotetta tuodaan alennettujen tullien vuoksi sen alueelle sellaisina lisääntyneinä määrinä ja sellaisissa olosuhteissa, että tuonti aiheuttaa tai uhkaa aiheuttaa huomattavaa vahinkoa tai häiriötä kehityksensä alkuvaiheessa olevalle toimialalle, joka tuottaa kyseisen tuotteen kanssa samankaltaisia tai sen kanssa suoraan kilpailevia tuotteita. Tällaista säännöstä sovelletaan 12 vuoden ajan tämän sopimuksen voimaantulopäivästä Botswanaan, Namibiaan ja Swazimaahan sekä 15 vuoden ajan vähiten kehittyneisiin maihin. Soveltamisaikaa voidaan pidentää yhteisneuvoston SADC:n talouskumppanuussopimusvaltioiden saavuttamaan yleiseen kehitystasoon kohdistaman tarkastelun perusteella. Toimenpiteet on toteutettava tämän artiklan 6–9 kohdassa määrättyjä menettelyjä noudattaen. 7. a) Tässä artiklassa tarkoitetut suojatoimenpiteet voidaan pitää voimassa ainoastaan sen ajan, joka on tarpeen tämän artiklan 2, 5 ja 6 kohdassa määritellyn vakavan haitan tai häiriöiden estämiseksi tai korjaamiseksi. b) Tässä artiklassa tarkoitettuja suojatoimenpiteitä voidaan soveltaa enintään kahden vuoden ajan. Jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, toimenpiteitä voidaan jatkaa enintään kahden vuoden lisäjaksolla. Jos yksi tai useampi SADC:n talouskumppanuussopimusvaltio soveltaa suojatoimenpidettä tai jos EY-osapuoli soveltaa toimenpidettä, joka on rajattu koskemaan yhtä tai useampaa sen syrjäisimmistä alueista, tällaista toimenpidettä voidaan kuitenkin soveltaa enintään neljän vuoden ajan ja, jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, toimenpiteitä voidaan jatkaa enintään neljän vuoden lisäjaksolla. c) Tässä artiklassa tarkoitettuihin suojatoimenpiteisiin, joiden kesto on enemmän kuin yksi vuosi, on liitettävä selkeät määräykset niiden asteittaisesta poistamisesta tietyn ennalta määrätyn ajan kuluessa. d) Tuotteeseen, jonka tuonnissa on aiemmin sovellettu suojatoimenpiteitä, ei saa ainakaan aiemman toimenpiteen päättymistä seuraavan vuoden aikana kohdistaa tässä artiklassa tarkoitettuja suojatoimenpiteitä. 8. Edellisten kohtien täytäntöön panemiseksi sovelletaan seuraavia määräyksiä: a) Jos osapuoli katsoo, että jokin 2, 5 ja/tai 6 kohdassa esitetyistä olosuhteista on voimassa, sen on välittömästi annettava asia kauppa- ja kehityskomitean tarkasteltavaksi. b) Kauppa- ja kehityskomitea voi antaa minkä tahansa suosituksen, joka on tarpeen ilmenneiden olosuhteiden korjaamiseksi. Jollei kauppa- ja kehityskomitea ole antanut mitään suositusta olosuhteiden korjaamiseksi eikä mihinkään muuhun tyydyttävään ratkaisuun ole päästy 30 päivän kuluessa siitä, kun asia annettiin kauppa- ja kehityskomitean tarkasteltavaksi, tuova osapuoli voi hyväksyä soveltuvia toimenpiteitä olosuhteiden korjaamiseksi tämän artiklan mukaisesti. c) Osapuolen tai kyseisen SADC:n talouskumppanuussopimusvaltion on ennen minkään tässä artiklassa määrätyn toimenpiteen toteuttamista tai, jos kyseessä on tapaus, johon sovelletaan tämän artiklan 9 kohtaa, mahdollisimman pian toimitettava kauppa- ja kehityskomitealle kaikki asiaankuuluvat tiedot, joita tilanteen huolellinen tarkastelu edellyttää, kun pyritään pääsemään osapuolten hyväksyttävissä olevaan ratkaisuun. d) Tämän artiklan mukaisia suojatoimenpiteitä valittaessa on etusijalle asetettava ne, joista on vähiten haittaa tämän sopimuksen toiminnalle. e) Tämän artiklan nojalla käyttöön otettavista suojatoimenpiteistä on ilmoitettava viipymättä kauppa- ja kehityskomitealle, jossa niistä neuvotellaan säännöllisin väliajoin, jolloin tavoitteena on erityisesti vahvistaa aikataulu niiden lakkauttamiseksi heti, kun olosuhteet sen sallivat. 9. Kriittisissä olosuhteissa, jolloin viivytykset aiheuttaisivat vaikeasti korjattavissa olevaa vahinkoa, asianomainen tuova osapuoli, tapauksen mukaan joko EY-osapuoli tai yksi tai useampi SADC:n talouskumppanuussopimusvaltio, voi toteuttaa 3, 5 ja/tai 6 kohdassa tarkoitetut toimenpiteet väliaikaisesti ilman, että 8 kohdan vaatimuksia noudatetaan. Tällaisia toimia voidaan toteuttaa enintään 180 päivän ajan, jos toimenpiteitä toteuttaa EY-osapuoli, ja 200 päivän ajan, jos toteuttajana on yksi tai useampi SADC:n talouskumppanuussopimusvaltio tai jos EY-osapuolen toteuttamat toimenpiteet rajoittuvat yhteen tai useampaan sen syrjäisimmistä alueista. Minkä tahansa väliaikaisen toimenpiteen kesto lasketaan osaksi ensimmäistä soveltamisaikaa tai jotakin 6 kohdassa tarkoitettua jatkoaikaa. Tällaisia väliaikaisia toimenpiteitä toteutettaessa on otettava huomioon kaikkien asianomaisten osapuolten edut. Asianomaisen tuovan osapuolen on ilmoitettava asiasta toiselle asianomaiselle osapuolelle ja sen on välittömästi annettava asia kauppa- ja kehityskomitean tarkasteltavaksi. 10. Jos tuova osapuoli alistaa jonkin tuotteen hallinnolliseen menettelyyn, jonka tarkoituksena on nopeasti tarjota tietoja kauppavirroista, jotka voivat aiheuttaa tässä artiklassa tarkoitettuja ongelmia, sen on viipymättä ilmoitettava tästä kauppa- ja kehityskomitealle. 11. Tämän artiklan määräysten mukaisesti hyväksytyt suojatoimenpiteet eivät kuulu riitojenratkaisumenettelyitä koskevien WTO:n määräysten piiriin. 6 LUKU Muut kuin tariffitoimenpiteet 35 Artikla Määrällisten rajoitusten kieltäminen Tämän sopimuksen tultua voimaan on poistettava kaikki osapuolten väliseen tavaroiden tuontiin tai vientiin sovelletut kiellot tai rajoitukset, lukuun ottamatta tämän sopimuksen 22 artiklassa tarkoitettuja veroja, tulleja ja muita maksuja, riippumatta siitä, onko ne saatettu voimaan kiintiöiden, tuonti- tai vientilisenssien tai muiden toimenpiteiden muodossa, jolleivät kiellot ja rajoitukset ole perusteltuja GATT 1994 -sopimuksen XI artiklan perusteella. Vastaavia uusia toimenpiteitä ei enää oteta käyttöön. Tämän artiklan määräykset eivät rajoita II osaston polkumyynti- ja tasoitustulleja koskevan 32 artiklan soveltamista. 36 Artikla Kansallinen kohtelu sisäisen verotuksen ja sääntelyn alalla 1. Toisen osapuolen alueelta peräisin oleviin tuontituotteisiin ei saa soveltaa suoraan tai välillisesti sisäisiä veroja tai muita sisäisiä maksuja kuin niitä, joita sovelletaan suoraan tai välillisesti samankaltaisiin kotimaisiin tuotteisiin. Osapuolet ja SADC:n talouskumppanuussopimusvaltiot eivät myöskään saa muutoin soveltaa sisäisiä veroja tai muita sisäisiä maksuja tavalla, joka merkitsisi kotimaisen tuotannon suojaamista. 2. Toisen osapuolen alueelta peräisin oleville tuontituotteille on myönnettävä yhtä edullinen kohtelu kuin samankaltaisille kotimaisille tuotteille kaikkien sellaisten lakien, määräysten ja vaatimusten osalta, jotka vaikuttavat tuotteiden sisäiseen kauppaan, kaupaksi tarjoamiseen, ostoon, kuljetukseen, jakeluun tai käyttöön. Tämän kohdan määräykset eivät estä soveltamasta erilaisia sisäisiä kuljetusmaksuja, jotka perustuvat yksinomaan kuljetusvälineen taloudelliseen toimintaan eivätkä tuotteen kansallisuuteen. 3. Kumpikaan osapuoli tai SADC:n talouskumppanuussopimusvaltio ei saa vahvistaa tai pitää voimassa tuotteiden sekoittamiseen, jalostamiseen tai käyttöön tiettyinä määrinä tai määräosuuksina liittyviä sisäisiä määrällisiä rajoituksia, jotka edellyttävät suoraan tai välillisesti, että tietty rajoituksen alaisen tuotteen määrä tai määräosuus hankitaan kotimarkkinoilla sijaitsevasta lähteestä. Kumpikaan osapuoli tai SADC:n talouskumppanuussopimusvaltio ei myöskään saa muutoin soveltaa sisäisiä määrällisiä rajoituksia tavalla, joka merkitsisi kotimaisen tuotannon suojaamista. 4. Tämän artiklan määräykset eivät estä yksinomaan kansallisille tuottajille tarkoitettujen tukien maksamista, mukaan luettuina niille suoritetut maksut, joihin käytetään tämän artiklan määräysten mukaisesti sovellettujen sisäisten verojen tai maksujen tuottoja, sekä tuet, jotka perustuvat siihen, että julkiset viranomaiset hankkivat kotimaisia tuotteita. 7 LUKU Tullimenettelyt ja kauppaa koskevat helpotukset 37 Artikla Tavoitteet Tässä luvussa osapuolten tavoitteena on 1. tehostaa tullimenettelyihin ja kaupankäynnin helpottamiseen liittyvää yhteistyötä, jotta voidaan varmistaa, että sovellettava lainsäädäntö ja menettelyt sekä tulliviranomaisten hallinnolliset valmiudet vastaavat tehokkaan valvonnan ja kaupankäynnin helpottamisen tavoitteita; 2. edistää tullilainsäädännön ja tullimenettelyjen yhdenmukaistamista; 3. varmistaa, ettei millään tavoin vaaranneta oikeutettuja harjoitettavan politiikan tavoitteita, myöskään niitä, jotka liittyvät turvallisuuteen ja petosten torjuntaan tullimenettelyjen ja kaupankäynnin helpottamisen alalla; ja 4. antaa tarvittavaa tukea SADC:n talouskumppanuussopimusvaltioiden tullihallinnoille tämän sopimuksen tehokasta täytäntöönpanoa varten. 38 Artikla Tulli- ja hallintoyhteistyö 1. Jotta varmistetaan tämän osaston määräysten noudattaminen ja voidaan tehokkaasti vastata 37 artiklassa asetettuihin tavoitteisiin, osapuolet a) vaihtavat tietoja tullilainsäädännön ja tullimenettelyjen alalla; b) kehittävät yhdessä aloitteita, jotka liittyvät tullimenettelyihin ja kaupankäynnin helpottamiseen ja hallinnollisten valmiuksien lisäämiseen; c) vaihtavat kokemuksia ja parhaita menettelytapoja, joilla torjutaan lahjontaa ja petoksia tähän lukuun liittyvissä asioissa; d) vaihtavat kokemuksia ja parhaita käytäntöjä asioissa, jotka liittyvät tuonti-, vienti- ja kauttakulkumenettelyihin sekä liike-elämän toimijoille tarjottavien palvelujen parantamiseen; e) vaihtavat kokemuksia ja parhaita menettelytapoja kauttakuljetusten helpottamiseksi; f) helpottavat tullihallintojen välistä asiantuntijavaihtoa; ja g) edistävät kaikkien asianomaisten virastojen välistä yhteensovittamista sekä kotimaassa että ulkomailla. 2. EY-osapuoli ja SADC:n talouskumppanuussopimusvaltiot valmistelevat ja kehittävät tehokkaampaa yhteistyötä, jonka tavoitteena on panna täytäntöön maailmankaupan turvaamista ja helpottamista koskeva Maailman tullijärjestön (WCO) kehysnormisto. EY-osapuolen ja SADC:n talouskumppanuussopimusvaltioiden on täytettävä WCO:n vahvistamat ehdot ja pantava täytäntöön erityisesti tällä alalla sovellettavat säädökset ja toimenpiteet. Tähän yhteistyöhön sisältyy aloitteita, joiden tavoitteena on tunnustaa vastavuoroisesti valtuutetun taloudellisen toimijan asema ja vaihtaa tietoja ennakolta, jotta mahdollistetaan turvallisuuden edellyttämä tehokas riskinarviointi ja riskinhallinta. 3. Sen estämättä, mitä 1 ja 2 kohdassa määrätään, osapuolet antavat toisilleen keskinäistä hallinnollista avunantoa tulliasioissa koskevan pöytäkirjan 2 määräysten mukaisesti hallinnollista apua tullikysymyksissä. 39 Artikla Tulli- ja lainsäädäntömenettelyt 1. Osapuolet sopivat, että niiden kauppa- ja tullilainsäädännön ja -menettelyjen perustana ovat seuraavat osatekijät: a) tullimenettelyjen yksinkertaistamista ja yhdenmukaistamista koskeva tarkistettu Kioton yleissopimus, maailmankaupan turvaamista ja helpottamista koskevan Maailman tullijärjestön (WCO) kehysnormiston keskeiset osat, kansainvälinen yleissopimus harmonoidusta tavarankuvaus- ja koodausjärjestelmästä sekä muut kansainväliset tulli- ja kauppa-alalla sovellettavat välineet ja standardit; b) tarve suojella ja helpottaa laillista kaupankäyntiä; c) tarve välttää talouden toimijoille asetettavia tarpeettomia ja syrjiviä rasitteita, varmistaa petosten ja lahjonnan torjunta sekä helpottaa entisestään vaatimukset mahdollisimman hyvin täyttävien toimijoiden toimintaa; d) kumpaakin osapuolta koskeva tarve soveltaa yhtenäistä hallinnollista asiakirjaa tai sen sähköistä vastinetta; e) nykyaikaisten tullimenetelmien soveltaminen, mihin sisältyvät muiden muassa riskinarviointi, tavaroiden maahantuontia ja luovutusta koskevat yksinkertaiset menettelyt, luovutuksen jälkeiset tarkastukset ja yritysten tarkastukset; f) avoimuus, tehokkuus ja suhteellisuus, jotta voidaan alentaa kustannuksia ja parantaa ennustettavuutta talouden toimijoiden kannalta; g) tarve soveltaa tuotaviin, vietäviin ja kauttakuljetettaviin tavaroihin syrjimättömiä vaatimuksia ja menettelyjä, vaikka hyväksytäänkin, että lähetyksiä voidaan objektiivisten riskinarviointiperusteiden pohjalta käsitellä eri tavoin; h) vienti- ja tuontitapahtumia koskevien järjestelmien asteittainen kehittäminen, tietotekniset järjestelmät mukaan luettuina, joiden tarkoituksena on helpottaa tiedonvaihtoa talouden toimijoiden, tullihallintojen ja muiden virastojen välillä; i) sellaisten järjestelmien käyttöönotto, jotka yksinkertaistettujen tullimenettelyjen käytöllä helpottavat tavaroiden tuontia, saapumista edeltävät selvitysjärjestelmät mukaan luettuina; j) ennakkotarkastuksesta tehdyn WTO:n sopimuksen mukaisista kuljetusta edeltävistä pakollisista tarkastuksista tai vastaavista luopuminen; k) sellaisten sääntöjen soveltaminen, joilla varmistetaan, että tullimääräysten tai menettelyihin liittyvien vaatimusten vähäisistä rikkomisista määrätyt seuraamukset ovat oikeasuhteisia ja ettei niiden soveltaminen aiheuta kohtuuttomia viivästyksiä tulliselvityksissä; l) tulliasioita, erityisesti tariffiluokittelua ja alkuperäsääntöjä koskeva sitovien ennakkopäätösten järjestelmän luominen kummankin osapuolen lainsäädännössä vahvistettujen sääntöjen mukaisesti; m) kauttakulun helpottaminen; n) tulliasioitsijoiden pakollisesta käytöstä luopuminen; ja o) avoimien, syrjimättömien ja suhteellisten sääntöjen soveltaminen tulliasioitsijoiden toimilupien osalta. 2. Parantaakseen työmenetelmiä ja varmistaakseen tullitoimintojen avoimuuden ja tehokkuuden osapuolet a) varmistavat mahdollisimman korkeatasoisten rehellisyysvaatimusten noudattamisen soveltamalla korruption vastaisia toimenpiteitä tällä alalla; b) toteuttavat lisätoimia tullin ja muiden asianomaisten virastojen selvityksinä vaatimien tietojen määrän supistamiseksi sekä niiden yksinkertaistamiseksi ja standardoimiseksi; c) yksinkertaistavat tavaroiden luovutuksen ja tulliselvityksen nopeuttamiseksi vaatimuksia ja muodollisuuksia aina, kun se on mahdollista; d) huolehtivat tehokkaista, ripeistä ja syrjimättömistä menettelyistä, joilla turvataan oikeus hakea muutosta sellaisiin tullin ja muiden tahojen hallinnollisiin toimiin ja päätöksiin, jotka vaikuttavat tavaroiden tuontiin, vientiin ja kauttakuljetukseen. muutoksenhakumenettelyjen on oltava helposti kaikkien, myös pienten ja keskisuurten yritysten, saatavilla; ja e) luovat lakiin perustuvien vaatimusten tehokkaan täytäntöönpanon edellyttämät olosuhteet. 40 Artikla Kauttakuljetusten helpottaminen 1. Osapuolet tai SADC:n talouskumppanuussopimusvaltiot varmistavat tavaroiden vapaan kauttakuljetuksen alueensa läpi käyttämällä reittiä, joka soveltuu parhaiten kauttakuljetukseen. Mahdollisten tarkastusten ja vaatimusten on oltava syrjimättömiä ja oikeasuhteisia, ja niitä on sovellettava yhdenmukaisesti. 2. Osapuolet myöntävät kauttakuljetettaville tavaroille yhtä edullisen kohtelun kuin kotimaisille tuotteille erityisesti tavaroiden viennin, tuonnin ja liikkumisen osalta, sanotun kuitenkaan rajoittamatta lainmukaisten tullitarkastusten soveltamista. 3. Osapuolet tai SADC:n talouskumppanuussopimusvaltiot ottavat käyttöön tullivalvonnassa tapahtuvaa kuljetusta koskevia järjestelmiä, jotka mahdollistavat tuotteiden kauttakuljetuksen ilman tullien ja muiden maksujen suorittamista edellyttäen, että annetaan asianmukaiset vakuudet. 4. Osapuolet tai SADC:n talouskumppanuussopimusvaltiot pyrkivät edistämään ja panemaan täytäntöön alueellisia kauttakuljetusjärjestelyjä. 5. Osapuolet tai SADC:n talouskumppanuussopimusvaltiot käyttävät tavaroiden kauttakuljetukseen liittyviä kansainvälisiä standardeja ja välineitä. 6. Osapuolet tai SADC:n talouskumppanuussopimusvaltiot edistävät kaikkien asiaankuuluvien tahojen välistä sekä valtion sisäistä että rajat ylittävää yhteensovittamista. 41 Artikla Maksut ja palkkiot 1. Palkkioiden ja maksujen on oltava kohtuullisia eivätkä ne eivät saa ylittää tarjottujen palvelujen kustannuksia. Niitä ei saa laskea arvon perusteella. 2. Palkkioita ja muita maksuja ei saa periä konsulipalveluista. 42 Artikla Suhteet liike-elämän toimijoihin Osapuolet sopivat 1. varmistavansa, että kaikki tullilainsäädäntö, menettelyt ja maksut sekä aina, kun se on mahdollista, myös tarvittavat selitykset ovat julkisesti saatavilla, mahdollisuuksien mukaan sähköisin keinoin; 2. siitä, että kaupan edustajien kanssa on tarpeen neuvotella mahdollisuuksien mukaan oikea-aikaisesti ja säännöllisesti lainsäädäntöehdotuksista ja menettelyistä, jotka liittyvät tulliasioihin ja tulliin liittyviä kauppaa koskevia kysymyksiä; 3. että otettaessa käyttöön ja saatettaessa voimaan uusia tai muutettuja säädöksiä ja menettelyjä talouden toimijoille annetaan tarvittaessa mahdollisuus valmistautua velvoitteiden täyttämiseen huolellisesti. Osapuolet tarjoavat julkisesti saataville tähän liittyvät hallinnolliset ilmoitukset, mukaan luettuina virastojen vaatimukset ja pääsymenettelyt, satamissa ja rajanylityspaikoissa sijaitsevien tullitoimistojen virastoajat ja toimintamenettelyt sekä yhteyspisteet kyselyitä varten; ja 4. tukevansa asianomaisten toimijoiden ja viranomaisten välistä yhteistyötä käyttämällä välineitä, jotka voivat olla esimerkiksi yhteisymmärryspöytäkirjoja. 43 Artikla Tullausarvon määrittäminen 1. Tämän sopimuksen mukaiseen kauppaan sovellettavat tullausarvon määrittämisen säännöt ovat GATT 1994 -sopimuksen VII artiklan soveltamisesta tehdyn sopimuksen mukaiset. 2. Osapuolet tekevät yhteistyötä, jotta päästään yhteiseen toimintatapaan tullausarvon määrittämiseen liittyvissä kysymyksissä. 44 Artikla Tullinormiston yhdenmukaistaminen aluetasolla Osapuolet edistävät tullialan lainsäädännön, menettelyjen, standardien ja vaatimusten yhdenmukaistamista. Tämän mukaistamisen sisältö ja nopeus ovat kummankin osapuolen määritettävissä. 45 Artikla SADC:n talouskumppanuussopimusvaltioiden tullihallinnoille annettava tuki 1. Osapuolet tunnustavat SADC:n talouskumppanuussopimusvaltioiden tullihallinnoille annettavan tuen merkityksen tämän luvun säännösten täytäntöönpanon kannalta tämän sopimuksen I osan 2 luvun mukaisesti. 2. Tuen painopistealoja ovat seuraavat: a) nykyaikaisten tullimenetelmien soveltaminen, mukaan luettuina i) riskinhallinta, ii) luovutuksen jälkeiset tarkastukset, ja iii) tullimenettelyjen automatisointi; b) tullausarvon määrittämisen, tulliluokittelun ja alkuperäsääntöjen valvonta, myös tämän sopimuksen 39 artiklan 1 kohdan j alakohdan vaatimusten täyttämiseksi; c) kauttakuljetusten helpottaminen ja alueellisten kauttakuljetusjärjestelyjen tehostaminen; d) kaikkien kauppaa koskevien säännösten julkaisemiseen ja hallinnointiin liittyvät avoimuutta koskevat kysymykset sekä asianomaiset maksut ja muodollisuudet; e) sellaisten menettelyjen ja käytäntöjen käyttöönotto ja toteutus, jotka kuvastavat kansainvälisiä tulli- ja kauppa-alalla sovellettavia välineitä ja standardeita, muiden muassa tullimenettelyjen yksinkertaistamista ja yhdenmukaistamista koskevaa tarkistettua Kioton yleissopimusta ja maailmankaupan turvaamista ja helpottamista koskevaa WCO:n kehysnormistoa. 3. Osapuolet tunnustavat, että on tehtävä tarvekartoituksia, joissa otetaan huomioon kunkin maan tilanne, käyttäen WTO:n ja WCO:n tarvekartoitusvälineitä tai jotakin muuta yhteisesti sovittua välinettä. 46 Artikla Siirtymäjärjestelyt 1. Osapuolet tunnustavat siirtymäjärjestelyjen tarpeen tämän luvun määräysten sujuvan täytäntöönpanon varmistamiseksi. 2. Kun otetaan huomioon SADC:n talouskumppanuussopimusvaltioiden tarve parantaa valmiuksiaan tullimenettelyjen ja kaupankäynnin helpottamisen alalla rajoittamatta niiden WTO-sitoumuksia, niille myönnetään viiden vuoden siirtymäkausi, jotta ne voivat täyttää tämän luvun 39, 40, 41 ja 42 artiklassa tarkoitetut vaatimukset, mikäli valmiuksien lisäämiseen on tarvetta tämän sopimuksen tullessa voimaan. 3. Yhteisneuvosto voi jatkaa siirtymäkautta kahdella vuodella, jollei tarvittavia valmiuksia ole vielä hankittu. 47 Artikla Tullimenettelyjä ja kaupankäynnin helpottamista käsittelevä erityiskomitea 1. Osapuolet perustavat tullimenettelyjä ja kaupankäynnin helpottamista käsittelevän erityiskomitean, joka koostuu osapuolten edustajista. 2. Tullimenettelyjä ja kaupankäynnin helpottamista käsittelevän erityiskomitean tehtävänä on muun muassa a) seurata tässä luvussa ja alkuperäsääntöjä koskevassa pöytäkirjassa esitettyjen toimien täytäntöönpanoa ja hallinnointia; b) toimia foorumina, jolla voidaan neuvotella ja keskustella kaikista tullikysymyksistä, myös alkuperäsäänöistä, yleisistä tullimenettelyistä, tullausarvon määrittämisestä, tariffiluokittelusta, kauttakuljetuksista ja keskinäisestä hallinnollisesta avunannosta tulliasioissa; c) edistää yhteistyötä alkuperäsääntöjen ja niihin liittyvien tullimenettelyjen, yleisten tullimenettelyjen ja tulliasioita koskevan keskinäisen hallinnollisen avun kehittämisessä, soveltamisessa ja soveltamisen valvonnassa; d) vahvistaa yhteistyötä valmiuksien kehittämisessä ja teknisessä avussa; e) huolehtia tämän sopimuksen 44 artiklan täytäntöönpanon seurannasta; ja f) käsitellä muita mahdollisia tähän lukuun liittyviä kysymyksiä, joista osapuolet sopivat. 3. Tullimenettelyjä ja kaupankäynnin helpottamista käsittelevä erityiskomitea kokoontuu käsittelemään osapuolten ennalta sopimia asioita niiden ennalta sopimana ajankohtana. 4. Tullimenettelyjä ja kaupankäynnin helpottamista käsittelevän erityiskomitean puheenjohtajana toimii vuorotellen jompikumpi osapuoli. 5. Tullimenettelyjä ja kaupankäynnin helpottamista käsittelevä erityiskomitea raportoi työstään kauppa- ja kehityskomitealle. 8 LUKU Kaupan tekniset esteet 48 Artikla Monenväliset velvoitteet 1. Osapuolet vahvistavat sitoumuksensa Maailman kauppajärjestön kaupan teknisiä esteitä koskevan sopimuksen, jäljempänä "kaupan teknisiä esteitä koskeva sopimus", mukaisiin oikeuksiin ja velvoitteisiin. 2. Nämä oikeudet ja velvollisuudet ovat pohjana osapuolten tämän luvun mukaisille toimille. 49 Artikla Tavoitteet 1. Osapuolet sopivat tekevänsä yhteistyötä helpottaakseen ja lisätäkseen keskinäistä tavarakauppaansa tunnistamalla, torjumalla ja poistamalla tarpeettomia esteitä kaupan teknisiä esteitä koskevan sopimuksen mukaisesti. 2. Osapuolet sitoutuvat yhteistyöhön, jonka tarkoituksena on vahvistaa alueellista ja erityisesti SADC:n talouskumppanuussopimusvaltioiden yhdentymistä ja yhteistyötä kaupan teknisiä esteitä koskevissa asioissa. 3. Osapuolet sitoutuvat vakiinnuttamaan ja kehittämään SADC:n talouskumppanuussopimusvaltioiden teknisiä valmiuksia kaupan teknisiä esteitä koskevissa asioissa. 50 Artikla Soveltamisala ja määritelmät 1. Tämän luvun määräyksiä sovelletaan teknisiin määräyksiin, standardeihin ja vaatimustenmukaisuuden arviointimenettelyihin, sellaisina kuin ne on määritelty kaupan teknisiä esteitä koskevassa sopimuksessa ja siinä määrin kuin ne vaikuttavat tämän sopimuksen soveltamisalaan kuuluvaan kauppaan. 2. Tähän lukuun sovelletaan kaupan teknisiä esteitä koskevan sopimuksen määritelmiä. 51 Artikla Yhteistyö ja alueellinen yhdentyminen Osapuolet katsovat, että kaupan teknisiä esteitä käsittelevien kansallisten ja alueellisten viranomaisten yhteistyö sekä julkisella että yksityisellä sektorilla on tärkeää, jotta voidaan helpottaa sekä alueellista että osapuolten välistä kauppaa ja yleistä alueellista yhdentymisprosessia sekä toteuttaa tähän tähtäävää yhteistyötä. 52 Artikla Avoimuus Osapuolet vahvistavat uudelleen avoimuusperiaatteen noudattamisen sovellettaessa teknisiä määräyksiä ja standardeja kaupan teknisiä esteitä koskevan sopimuksen mukaisesti. Osapuolet tunnustavat teknisiä määräyksiä ja standardeja koskevien tehokkaiden kuulemis-, ilmoitus- ja tietojenvaihtomenettelyjen merkityksen kaupan teknisiä esteitä koskevan sopimuksen mukaisesti. 53 Artikla Kaupan teknisten esteiden tunnistamis-, torjunta- ja poistamistoimenpiteet Osapuolet sopivat määrittävänsä ja toteuttavansa menettelyjä, joita kaupan teknisiä esteitä koskevassa sopimuksessa tuetaan tarkoituksenmukaisimpina tiettyjen ensisijaisten kysymysten tai -alojen kannalta. Näitä toimenpiteitä voivat olla seuraavat: 1. osapuolet tehostavat yhteistyötään, jonka tavoitteena on helpottaa vastavuoroista markkinoille pääsyä, lisäämällä molemminpuolista tietämystä ja ymmärtämystä, joka liittyy osapuolten järjestelmiin teknisten määräysten, standardien, metrologian, akkreditoinnin ja vaatimustenmukaisuuden arvioinnin alalla; 2. osapuolet vaihtavat tietoja, määrittävät ja toteuttavat erityiskysymyksiin ja -aloihin liittyviä tarkoituksenmukaisia menettelyjä, joita ovat esimerkiksi kansainvälisten standardien noudattaminen, luottamus hankkijan ilmoitukseen vaatimustenmukaisuudesta, vaatimustenmukaisuuden arviointielinten kansainvälisesti tunnustettu akkreditointi ja kansainvälisten tuotetestaus- ja varmennusjärjestelmien käyttö; 3. osapuolet määrittävät ja toteuttavat alakohtaisia toimenpiteitä, jotka liittyvät teknisiin määräyksiin ja vaatimustenmukaisuuden arviointiin ja joiden tavoitteena on helpottaa vastavuoroista markkinatuntemusta ja markkinoille pääsyä. Näitä aloja valittaessa otetaan huomioon keskeiset kaupan alat, mukaan luettuina ensisijaiset tuotteet; 4. osapuolet kehittävät yhteistoimia ja toimenpiteitä, joilla tuetaan kaupan teknisiä esteitä koskevaan sopimukseen perustuvien oikeuksien toteutumista ja velvollisuuksien täyttämistä; 5. osapuolet kehittävät tarpeen mukaan yhteisiä näkemyksiä ja toimintatapoja, jotka liittyvät teknisiin sääntelykäytäntöihin, esimerkiksi avoimuuteen, kuulemiseen, tarpeellisuuteen ja oikeasuhteisuuteen, kansainvälisten standardien käyttöön, vaatimustenmukaisuuden arviointia koskeviin vaatimuksiin, vaikutusten ja riskien arviointiin, täytäntöönpanoon ja markkinoiden valvontaan; 6. osapuolet edistävät yhteistä etua koskevilla aloilla mahdollisuuksien mukaan yhdenmukaistamista, jonka tavoitteena on kansainvälisten standardien laatiminen, ja kehittävät standardien avulla teknisiä määräyksiä ja vaatimustenmukaisuuden arviointimenettelyjä; 7. osapuolet sopivat harkitsevansa ajallaan vastavuoroista tunnustamista koskevien sopimusten neuvottelemista aloilla, joilla on niille molemmille taloudellista merkitystä; 8. osapuolet edistävät keskinäistä yhteistyötään ja tarvittaessa yhteistyötä teknisistä määräyksistä, metrologiasta, standardoinnista, testauksesta, varmentamisesta, tarkastuksesta ja akkreditoinnista vastaavien tahojen kesken; ja 9. osapuolet edistävät SADC:n talouskumppanuussopimusvaltioiden osallistumista kansainvälisiin standardointielimiin. 54 Artikla Täytäntöönpano Osapuolet sopivat siitä, että kauppa- ja kehityskomitean toimivaltaan kuuluu tämän luvun mukaisesti 1. seurata ja arvioida tässä luvussa esitettyjen määräysten täytäntöönpanoa; 2. tarjota yhteensovittamista ja konsultointia kaupan teknisiä esteitä koskevissa kysymyksissä; 3. määrittää ensisijaiset alat ja tuotteet sekä niistä johtuvat yhteistyön painopistealat ja arvioida niitä; ja 4. suosittaa tarvittaessa asianmukaisia muutoksia tähän lukuun. 55 Artikla Kaupan teknisiä esteitä koskevien valmiuksien kehittäminen ja tekninen apu 1. Osapuolet tunnustavat yhteistyön merkityksen teknisten määräysten, standardien, metrologian, akkreditoinnin ja vaatimustenmukaisuuden arvioinnin alalla, kun pyritään saavuttamaan tämän luvun tavoitteet. 2. Osapuolet sopivat seuraavista yhteistyön painopistealoista: a) soveltuvien järjestelyjen laatiminen asiantuntemuksen jakamiseksi, myös soveltuva koulutus, jolla pyritään varmistamaan SADC:n talouskumppanuussopimusvaltioiden asianomaisten standardointi- ja vaatimustenmukaisuuden arviointielinten riittävä ja jatkuva tekninen pätevyys, sekä tällaisten osapuolten alueella olevien elinten molemminpuolinen yhteisymmärrys; b) SADC:n talouskumppanuussopimusvaltioiden valmiuksien kehittäminen teknisten määräysten, metrologian, standardien, akkreditoinnin ja vaatimustenmukaisuuden arvioinnin alalla esimerkiksi uudistamalla tai perustamalla laboratorioita ja muita välineitä. Tässä yhteydessä osapuolet tunnustavat alueellisen yhteistyön lujittamisen merkityksen ja tarpeen ottaa huomioon ensisijaiset tuotteet ja alat; c) yhdenmukaistettujen teknisten määräysten, standardien, metrologian, akkreditoinnin ja vaatimustenmukaisuuden arviointimenettelyjen kehittäminen ja käyttöönotto soveltuvien kansainvälisten standardien pohjalta SADC:n talouskumppanuussopimusvaltioissa; d) SADC:n talouskumppanuussopimusvaltioiden osallistumiselle kansainvälisiin standardointi-, akkreditointi- ja metrologiatoimiin annettava tuki; ja e) kaupan teknisiä esteitä koskevien kysely- ja ilmoituspisteiden perustaminen SADC:n talouskumppanuussopimusvaltioissa. 9 LUKU Terveys- ja kasvinsuojelutoimet 56 Artikla Monenväliset velvoitteet 1. Osapuolet vahvistavat uudelleen sitoutuneensa periaatteisiin ja tavoitteisiin, jotka on määritelty Maailman kauppajärjestön sopimuksessa terveys- ja kasvinsuojelutoimista, jäljempänä "terveys- ja kasvinsuojelutoimia koskeva WTO:n sopimus", kansainvälisessä kasvinsuojeluyleissopimuksessa (IPPC), CODEX Alimentarius -komissiossa ja Maailman eläintautijärjestössä (OIE). 2. Nämä periaatteet ja tavoitteet ovat pohjana osapuolten ja SADC:n talouskumppanuussopimusvaltioiden tämän luvun mukaisille mahdollisille toimille. 57 Artikla Tavoitteet 1. Osapuolet sopivat helpottavansa kauppaa ja investointeja SADC:n talouskumppanuussopimusvaltioissa ja osapuolten välillä varmistaen samalla, että hyväksyttyjä toimenpiteitä sovelletaan vain siinä määrin kuin on tarpeen ihmisten, eläinten tai kasvien terveyden tai elämän suojelemiseksi terveys- ja kasvinsuojelutoimia koskevan WTO:n sopimuksen määräysten mukaisesti. 2. Osapuolet sitoutuvat yhteistyöhön, jonka tarkoituksena on vahvistaa alueellista yhdentymistä ja erityisesti SADC:n talouskumppanuussopimusvaltioiden yhteistyötä terveys- ja kasvinsuojelutoimissa sekä puuttua ongelmiin, jotka johtuvat sovittuihin ensisijaisiin aloihin ja tuotteisiin [5] kohdistuvista terveys- ja kasvinsuojelutoimista, kiinnittäen asianmukaista huomiota alueelliseen yhdentymiseen. 3. Tämän seurauksena osapuolet sopivat edistävänsä kahden alueen välistä yhteistyötä, jonka tavoitteena on terveys- ja kasvinsuojelutoimiin liittyvän asianmukaisen suojatason hyväksyminen. 4. Osapuolet sopivat kehittävänsä ja tehostavansa SADC:n talouskumppanuussopimusvaltioiden teknisiä valmiuksia panna täytäntöön ja valvoa terveys- ja kasvinsuojelutoimia, muun muassa kansainvälisten standardien laajemman käytön edistämisessä ja muissa kyseisiin toimiin liittyvissä kysymyksissä. 58 Artikla Soveltamisala ja määritelmät Tähän lukuun sovelletaan terveys- ja kasvinsuojelutoimia koskevan WTO:n sopimuksen ja kansainvälisten standardointielinten eli CODEX Alimentarius -komission, kansainvälisen kasvinsuojeluyleissopimuksen (IPPC) ja Maailman eläintautijärjestön (OIE) määritelmiä. 59 Artikla Toimivaltaiset viranomaiset 1. Tässä luvussa tarkoitettujen toimenpiteiden täytäntöönpanosta vastaavat SADC:n talouskumppanuussopimusvaltioiden ja EY-osapuolen toimivaltaiset terveys- ja kasvinsuojelutoimia käsittelevät viranomaiset. 2. Osapuolten tai SADC:n talouskumppanuussopimusvaltioiden on ilmoitettava toisilleen toimivaltaiset terveys- ja kasvinsuojelutoimia käsittelevät viranomaiset ja näiden mahdolliset muutokset tämän sopimuksen mukaisesti. 60 Artikla Avoimuus 1. Osapuolet vahvistavat uudelleen avoimuusperiaatteen merkityksen terveys- ja kasvinsuojelutoimia sovellettaessa terveys- ja kasvinsuojelutoimia koskevan sopimuksen mukaisesti. 2. Osapuolet tunnustavat terveys- ja kasvinsuojelutoimia koskevien tehokkaiden kuulemis-, ilmoitus- ja tietojenvaihtomenettelyjen merkityksen terveys- ja kasvinsuojelutoimia koskevan sopimuksen mukaisesti. 3. Tuojana toimivan osapuolen on ilmoitettava viejänä toimivalle osapuolelle kaikista tuontia koskevien terveys- ja kasvinsuojeluvaatimustensa muutoksista, jotka saattavat vaikuttaa tämän luvun soveltamisalaan kuuluvaan kauppaan. Osapuolet sitoutuvat ottamaan käyttöön tarvittavat menettelyt tällaisten tietojen vaihtoa varten. 4. Tuontiedellytyksiä määritellessään osapuolet noudattavat vyöhykkeisiin tai osastoihin jakamisen periaatetta, ottaen huomioon kansainväliset standardit. Osapuolet voivat myös yhteistyössä yksilöidä ja ehdottaa tapauskohtaisesti vyöhykkeitä tai osastoja, joilla on määritetty terveystilanne tai kasvinterveydellinen asema, jotta mahdollisuuksien mukaan vältetään kaupan keskeytyminen. 61 Artikla Tietojenvaihto 1. Osapuolet sopivat käynnistävänsä varhaisvaroitusjärjestelmän varmistaakseen, että SADC:n talouskumppanuussopimusvaltioille ilmoitetaan etukäteen EY-osapuolen uusista terveys- ja kasvinsuojelutoimista, jotka saattavat vaikuttaa Euroopan unioniin suuntautuvaan SADC:n talouskumppanuussopimusvaltioiden vientiin. Tämä järjestelmä perustuu tarvittaessa nykyisiin mekanismeihin. 2. Osapuolet tai SADC:n talouskumppanuussopimusvaltiot sopivat tarvittaessa tekevänsä yhteistyötä eläintautien epidemiologisen valvontaverkoston kehittämiseksi. Osapuolet vaihtavat myös tietoja sellaisten kasvintuhoojien esiintymisestä, jotka aiheuttavat tunnetun ja välittömän vaaran toiselle osapuolelle. 62 Artikla Täytäntöönpano Osapuolet sopivat, että kauppa- ja kehityskomitean toimivaltaan kuuluu tämän luvun mukaisesti 1. seurata ja arvioida tämän luvun määräysten täytäntöönpanoa; 2. antaa sen tavoitteiden saavuttamiseen tähtäävää täytäntöönpanoa koskevia neuvoja ja suosituksia; 3. toimia foorumina keskustelua ja tietojenvaihtoa sekä yhteistyötä varten; 4. suosittaa tarvittaessa asianmukaisia muutoksia tähän lukuun; 5. arvioida ensisijaisten alojen ja tuotteiden luetteloa sekä niistä johtuvia yhteistyön painopistealoja; 6. tehostaa yhteistyötä terveys- ja kasvinsuojelutoimien kehittämisessä, soveltamisessa ja soveltamisen valvonnassa; ja 7. huolehtia muista aiheellisista seikoista. 63 Artikla Neuvottelut Jos jompikumpi osapuoli tai jokin SADC:n talouskumppanuussopimusvaltio katsoo toisen osapuolen toteuttaneen toimenpiteitä, jotka todennäköisesti vaikuttavat tai ovat vaikuttaneet sen markkinoille pääsyyn, on viipymättä järjestettävä tarvittavat neuvottelut asianmukaisen ratkaisun löytämiseksi terveys- ja kasvinsuojelutoimia koskevan WTO:n sopimuksen mukaisesti. Viestinnän ja tietojenvaihdon helpottamiseksi tältä osin osapuolet ilmoittavat toisilleen terveys- ja kasvinsuojelualan yhteyspisteissä toimivien asiantuntijoiden nimet ja osoitteet. 64 Artikla Yhteistyö, valmiuksien kehittäminen ja tekninen apu terveys- ja kasvinsuojelutoimien alalla 1. Osapuolet sopivat edistävänsä yhteistyötä SADC:n talouskumppanuussopimusvaltioiden terveys- ja kasvinsuojelulaitosten ja vastaavien EY-osapuolen instituutioiden välillä. 2. Osapuolet tekevät yhteistyötä, jonka tavoitteena on tukea toimenpiteiden alueellista yhdenmukaistamista ja tarvittavien sääntelyjärjestelmien ja politiikan kehittämistä SADC:n talouskumppanuussopimusvaltioissa ja niiden välillä sekä helpottaa alueiden sisäistä kauppaa ja investointeja. 3. Osapuolet sopivat seuraavista yhteistyön painopistealoista: a) kehitetään SADC:n talouskumppanuussopimusvaltioiden julkisen ja yksityisen sektorin teknisiä valmiuksia, jotta luodaan edellytykset terveys- ja kasvinsuojeluvalvonnalle, mukaan luettuina tarkastusta, varmentamista, valvontaa ja sääntelyä koskevat koulutus- ja tiedotustapahtumat; b) kehitetään SADC:n talouskumppanuussopimusvaltioiden valmiuksia pitää yllä ja laajentaa mahdollisuuksiaan päästä markkinoille; c) kehitetään valmiuksia, joilla varmistetaan, että hyväksytyt toimenpiteet eivät aiheuta tarpeettomia kaupan esteitä, ja samalla tunnustetaan osapuolten oikeudet määrittää asianmukainen suojatasonsa; d) parannetaan terveys- ja kasvinsuojelutoimien täytäntöönpanon ja valvonnan edellyttämiä teknisiä valmiuksia, myös kansainvälisten standardien laajempaa käyttöä tehostamalla; e) edistetään terveys- ja kasvinsuojelutoimista tehdyn sopimuksen täytäntöönpanoa koskevaa yhteistyötä keskittyen erityisesti tehostamaan SADC:n talouskumppanuussopimusvaltioissa toimivia kysely- ja ilmoituspisteitä ja käsittelemään muita asianomaisiin kansainvälisiin standardointielimiin liittyviä kysymyksiä; f) kehitetään valmiuksia riskinarvioinnin, yhdenmukaistamisen, vaatimustenmukaisuuden, testauksen, varmentamisen, jäämien valvonnan, jäljitettävyyden ja akkreditoinnin alalla myös uudistamalla tai perustamalla laboratorioita ja ottamalla käyttöön muita välineitä, jotta SADC:n talouskumppanuussopimusvaltiot pystyvät noudattamaan kansainvälisiä standardeja. Tähän liittyen osapuolet tunnustavat alueellisen yhteistyön lujittamisen tärkeyden ja tarpeen ottaa huomioon tämän luvun mukaisesti määritetyt ensisijaiset tuotteet ja alat; ja g) edistetään SADC:n talouskumppanuussopimusvaltioiden osallistumista asianomaisiin kansainvälisiin standardointielimiin. Lisäys I A SADC:n talouskumppanuussopimusvaltioiden ensisijaisiksi määrittämät yhdenmukaistettavat tuotteet ja alat Kalat, kalastustuotteet, vesiviljelytuotteet, tuoreet tai jalostetut Nautaeläimet, lampaat ja siipikarja Tuore liha Lihajalosteet Vilja Kasvikset ja mausteet Öljykasvien siemenet Kookospähkinät Kopra Puuvillansiemenet Maapähkinät Kassavat Olut, mehut Kuivatut ja säilötyt hedelmät Lisäys I B SADC:n talouskumppanuussopimusvaltioista Euroopan yhteisöön suuntautuvan viennin ensisijaisina kohteina olevat tuotteet ja alat: Kalat, kalastustuotteet, vesiviljelytuotteet, tuoreet tai jalostetut Naudanliha ja naudanlihatuotteet Muut lihatuotteet Hedelmät ja pähkinät Kasvikset Leikkokukat Kahvi Sokeri III OSASTO JUOKSEVAT MAKSUT JA PÄÄOMANLIIKKEET 10 LUKU 65 Artikla Juoksevat maksut 1. Jollei tämän sopimuksen 66 artiklan määräyksistä muuta johdu, SADC:n talouskumppanuussopimusvaltiot ja EY-osapuoli sitoutuvat siihen, että ne eivät määrää mitään rajoituksia, vaan sallivat kaikki kaikkien niiden, joilla on kotipaikkansa EY-osapuolen alueella tai SADC:n talouskumppanuussopimusvaltioiden alueella, välillä vapaasti vaihdettavassa valuutassa tapahtuvat juoksevat maksut. 2. SADC:n talouskumppanuussopimusvaltiot voivat toteuttaa tarvittavat toimenpiteet varmistaakseen, että ne, joilla on kotipaikkaansa näissä valtioissa, eivät käytä tämän artiklan 1 kohdan määräyksiä, joilla vapautetaan juoksevat maksut, rajat ylittävään luvattomaan pääoman siirtoon. 66 Artikla Suojatoimenpiteet 1. Jos osapuolten väliset maksut ja pääomanliikkeet poikkeuksellisissa olosuhteissa aiheuttavat tai uhkaavat aiheuttaa vakavia vaikeuksia raha- tai valuuttakurssipolitiikan toteuttamiselle yhdessä tai useammassa SADC:n talouskumppanuussopimusvaltiossa taikka yhdessä tai useammassa Euroopan unionin jäsenvaltiossa, EY-osapuoli tai asianomainen SADC:n talouskumppanuussopimusvaltio voi toteuttaa pääomanliikkeisiin liittyviä ehdottoman tarpeellisia suojatoimenpiteitä enintään kuuden kuukauden ajan. 2. Yhteisneuvostolle on viipymättä ilmoitettava suojatoimenpiteen käyttöönotosta ja mahdollisimman pian sen poistamisaikataulusta. IV OSASTO 11 LUKU Täysimittaisesta talouskumppanuussopimuksesta käytävät neuvottelut 67 Artikla Neuvottelujen toinen vaihe Osapuolet sopivat jatkavansa vuonna 2008 neuvotteluja sopimuksen soveltamisalan laajentamiseksi. Tässä osastossa tarkoitetut SADC:n talouskumppanuussopimusvaltiot ovat Botswana, Lesotho, Mosambik ja Swazimaa. Muut SADC:n talouskumppanuussopimusvaltiot voivat liittyä neuvotteluihin samoin perustein. Tästä aikeestaan ne ilmoittavat kirjallisesti EY-osapuolelle ja muille SADC:n talouskumppanuussopimusvaltioille. 1. Palvelukauppa a) Osapuolet tunnustavat palvelukaupan kasvavan merkityksen niiden talouden kehittämiselle ja vahvistavat palvelukaupan yleissopimuksen (GATS) mukaiset oikeutensa ja velvollisuutensa. b) Viimeistään 31 päivänä joulukuuta 2008 osapuolet saattavat loppuun neuvottelunsa palvelukaupan vapauttamisesta seuraavin perustein: i) vapauttamisaikataulu kunkin osallistuvan SADC:n talouskumppanuussopimusvaltion yhdellä palvelualalla; ii) sitoutuminen vallitsevan tilan säilyttämiseen kaikilla palvelualoilla palvelukaupan yleissopimuksen V artiklan 1 kohdan b alakohdan ii alakohdan mukaisesti; ja iii) sopimus neuvotella alakohtaisesti huomattavan kattavasta asteittaisesta vapauttamisesta kolmen vuoden kuluessa täysimittaisen talouskumppanuussopimuksen solmimisesta. 2. Palvelualan yhteistyö a) Osapuolet tunnustavat, että kaupan valmiuksien parantaminen voi tukea taloudellisen toiminnan kehittämistä erityisesti palvelualoilla. Tämän vuoksi EY-osapuoli tukee osallistuvien SADC:n talouskumppanuussopimusvaltioiden sääntelyjärjestelmää vahvistavien valmiuksien parantamista. b) Ennen kuin osapuolet vahvistavat palvelukaupan vapauttamisen edellyttämät järjestelyt, ne määrittävät kaupan vapauttamista täydentävät erityiset yhteistyötavoitteet, periaatteet ja menettelyt. 3. Investoinnit Viimeistään 31 päivänä joulukuuta 2008 osapuolet saattavat loppuun neuvottelut investointeja koskevasta sopimuksen luvusta, jossa otetaan huomioon SADC:n rahoitusta ja investointeja koskevan pöytäkirjan asiaankuuluvat määräykset. 4. Yhteistyö investointien alalla EY-osapuoli antaa tarvittavaa teknistä apua, joka edistää neuvotteluja ja investointeja koskevan sopimuksen luvun täytäntöönpanoa. 5. Kilpailu ja julkiset hankinnat EY-osapuoli pyrkii yhteistyön avulla vahvistamaan alueellisia valmiuksia kilpailun ja julkisten hankintojen alalla. Neuvottelut aloitetaan vasta, kun alueelliset valmiudet ovat riittävät. III OSA 12 LUKU Riitojen välttäminen ja ratkaiseminen 68 Artikla Tavoite Tämän osan tavoitteena on välttää tai ratkaista mahdolliset osapuolten väliset erimielisyydet. 69 Artikla Soveltamisala 1. Tätä osaa sovelletaan mahdollisiin riitoihin, jotka koskevat tämän sopimuksen tulkintaa ja soveltamista, jollei tässä sopimuksessa nimenomaisesti toisin määrätä. 2. Sen estämättä, mitä edellä 1 kohdassa määrätään, Cotonoun sopimuksen 98 artiklassa määrättyä menettelyä sovelletaan, kun kyseessä on riita, joka koskee SADC:n talouskumppanuussopimusvaltioiden ja EY-osapuolen väliseen kehitysyhteistyöhön liittyvää rahoitusta. I Jakso Neuvottelut ja sovittelu 70 Artikla Neuvottelut 1. Osapuolet pyrkivät ratkaisemaan kaikki 69 artiklassa tarkoitetut mahdolliset riidat käymällä neuvotteluja vilpittömässä mielessä ja siten, että tavoitteena on päästä sovintoratkaisuun. 2. Osapuolen on pyydettävä neuvotteluja esittämällä toiselle osapuolelle kirjallinen pyyntö, jossa yksilöidään kyseessä oleva toimenpide sekä ne tämän sopimuksen määräykset, joiden vastaisia osapuoli katsoo toimenpiteen olevan, ja toimittaa jäljennöksen pyynnöstä kauppa- ja kehityskomitealle. 3. Neuvottelut on järjestettävä neljänkymmenen (40) päivän kuluessa siitä päivästä, jona pyyntö on otettu vastaan. Neuvottelut on katsottava loppuun suoritetuiksi kuudenkymmenen (60) päivän kuluessa pyynnön vastaanottamisesta, jollei kumpikin osapuoli hyväksy neuvottelujen jatkamista. Kaikki neuvottelujen aikana annetut tiedot ovat luottamuksellisia. 4. Neuvottelut kiireellisistä asioista, myös niistä, jotka koskevat pilaantuvia tai kausitavaroita, on järjestettävä viidentoista (15) päivän kuluessa pyynnön vastaanottamisesta, ja ne on katsottava loppuun suoritetuiksi kolmenkymmenen (30) päivän kuluessa pyynnön vastaanottamisesta. 5. Jos neuvotteluja ei järjestetä 3 tai 4 kohdassa määrätyissä määräajoissa tai jos neuvottelut on saatettu päätökseen, mutta yhteisesti hyväksyttyyn sopimusratkaisuun ei ole päästy, valituksen tehnyt osapuoli voi pyytää välimiespaneelin muodostamista 73 artiklan mukaisesti. 71 Artikla Sovittelu 1. Jos neuvotteluissa ei päästä yhteiseen sopimusratkaisuun, osapuolet voivat sopia sovittelijan käyttämisestä. Jolleivät osapuolet toisin sovi, sovittelun tehtävänä on neuvotteluja koskevassa pyynnössä tarkoitettu kysymys. 2. Sovittelijan lausuntoon voi sisältyä suositus siitä, miten riita olisi ratkaistava tämän sopimuksen määräysten mukaisesti. Sovittelijan lausunto ei ole sitova. 3. Sovittelua sisältävät menettelyt, ja erityisesti kaikki osapuolten näiden menettelyjen aikana paljastamat tiedot ja esittämät kannat, ovat luottamuksellisia. II Jakso Riitojenratkaisumenettelyt – välimiesmenettely 72 Artikla Välimiesmenettelyn aloittaminen 1. Jos osapuolet eivät ole onnistuneet ratkaisemaan riitaa 70 artiklassa määrättyjen neuvottelujen avulla tai turvautumalla 71 artiklassa tarkoitettuun sovitteluun, valituksen tehnyt osapuoli voi pyytää välimiespaneelin asettamista. 2. Välimiespaneelin asettamista koskeva pyyntö on tehtävä kirjallisesti valituksen kohteena olevalle osapuolelle sekä kauppa- ja kehityskomitealle. Valituksen tehneen osapuolen on pyynnössään yksilöitävä kohteena oleva erityinen toimenpide ja selitettävä, millä tavoin kyseinen toimenpide rikkoo tämän sopimuksen määräyksiä. 73 Artikla Välimiespaneelin asettaminen 1. Välimiespaneeli koostuu kolmesta välimiehestä. 2. Riidan kummankin osapuolen on nimettävä välimies 10 päivän kuluessa siitä päivästä, jona pyyntö välimiespaneelin perustamisesta on otettu vastaan. Nimetyt välimiehet nimeävät 20 päivän kuluessa siitä päivästä, jona pyyntö välimiespaneelin perustamisesta on otettu vastaan, kolmannen välimiehen, joka toimii välimiespaneelin puheenjohtajana. Puheenjohtaja ei saa olla kummankaan osapuolen kansalainen eikä asua pysyvästi kummankaan osapuolen alueella. 3. Jollei kaikkia kolmea välimiestä nimetä 20 päivän kuluessa tai jos jompikumpi osapuoli 10 päivän kuluessa kolmannen välimiehen nimeämisestä jättää valittuja välimiehiä koskevan perustellun kirjallisen vastalauseen kauppa- ja kehityskomitealle, kumpi tahansa osapuoli voi pyytää kauppa- ja kehityskomitean puheenjohtajaa tai tämän valtuuttamaa henkilöä valitsemaan arvalla kaikki kolme jäsentä tämän sopimuksen 87 artiklan mukaisesti laaditusta luettelosta siten, että yksi valitaan valituksen tehneen osapuolen ehdokkaista, yksi valituksen kohteena olevan osapuolen ehdokkaista ja yksi osapuolten puheenjohtajiksi valitsemista välimiehistä. Jos osapuolet pääsevät sopimukseen yhdestä tai useammasta välimiespaneelin jäsenestä, kaikki jäljelle jäävät jäsenet valitaan tässä kohdassa määrättyä menettelyä noudattaen. 4. Kauppa- ja kehityskomitean puheenjohtaja tai hänen valtuuttamansa henkilö valitsee välimiehet viiden päivän kuluessa siitä, kun jommankumman osapuolen esittämä tämän artiklan 3 kohdassa tarkoitettu pyyntö on otettu vastaan. Valinta tapahtuu kummankin osapuolen edustajan ollessa läsnä. 5. Välimiespaneelin asettamispäivä on päivä, jona sen kolme välimiestä lopullisesti valitaan. 74 Artikla Paneelin väliraportti Välimiespaneelin on annettava osapuolille väliraportti, johon sisältyvät sekä kuvaileva osuus että paneelin havainnot ja päätelmät, yleensä viimeistään 120 päivän kuluessa välimiespaneelin asettamispäivästä. Kiireellisissä tapauksissa määräaika on 60 päivää. Osapuolet voivat esittää välimiespaneelille kirjallisia huomautuksia väliraportin yksilöityjen kohtien johdosta 15 päivän kuluessa raportin esittämisestä. 75 Artikla Välitystuomio 1. Välimiespaneeli ilmoittaa tuomiostaan osapuolille ja kauppa- ja kehityskomitealle 150 päivän kuluessa välimiespaneelin perustamispäivästä. Jos paneeli katsoo, että määräaikaa ei pystytä noudattamaan, paneelin puheenjohtajan on ilmoitettava asiasta kirjallisesti osapuolille sekä kauppa- ja kehityskomitealle sekä mainittava syyt viivästykseen ja päivämäärä, jona paneeli aikoo saada työnsä päätökseen. Välitystuomio olisi joka tapauksessa annettava viimeistään 180 päivän kuluttua välimiespaneelin perustamispäivästä. 2. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin on kaikin keinoin pyrittävä antamaan tuomionsa 90 päivän kuluessa paneelin asettamispäivästä. Välimiespaneeli voi tehdä 10 päivän kuluessa perustamispäivästään alustavan päätöksen siitä, katsotaanko asia kiireelliseksi. 3. Kumpi tahansa osapuoli voi pyytää välimiespaneelia antamaan suosituksen siitä, miten valituksen kohteena olevan osapuolen tai, tapauksen mukaan, asianomaisen SADC:n talouskumppanuussopimusvaltion olisi toimittava noudattaakseen välitystuomiota. III Jakso Noudattaminen 76 Artikla Välitystuomion noudattaminen Valituksen kohteena olevan osapuolen, tai tapauksen mukaan asianomaisen SADC:n talouskumppanuussopimusvaltion, on toteutettava tarvittavat toimenpiteet välitystuomion noudattamiseksi, ja osapuolten on pyrittävä sopimukseen välitystuomioiden noudattamista koskevasta määräajasta. 77 Artikla Välitystuomioiden noudattamista koskeva kohtuullinen määräaika 1. Valituksen kohteena olevan osapuolen on ilmoitettava valituksen tehneelle osapuolelle ja kauppa- ja kehityskomitealle viimeistään 30 päivän kuluttua välitystuomion tiedoksiannosta kohtuullinen määräaika, joka on sille tarpeen välitystuomion noudattamiseksi. 2. Valituksen kohteena olevan osapuolen ilmoituksen jälkeen osapuolet pyrkivät sopimaan yhdessä kohtuullisesta määräajasta. Jos osapuolten välillä on erimielisyyttä välitystuomion noudattamisen edellyttämästä kohtuullisesta määräajasta, valituksen tehnyt osapuoli voi pyytää kirjallisesti 30 päivän kuluessa tämän artiklan 1 kohdan mukaisesta tiedoksiannosta välimiespaneelia määrittämään kohtuullisen määräajan pituus. Tällaisesta pyynnöstä on ilmoitettava samanaikaisesti toiselle osapuolelle sekä kauppa- ja kehityskomitealle. Välimiespaneeli ilmoittaa tuomiostaan osapuolille ja kauppa- ja kehityskomitealle 30 päivän kuluessa pyynnön vastaanottamisesta. 3. Määrittäessään kohtuullisen määräajan pituutta välimiespaneelin on otettava huomioon aika, jonka valituksen kohteena oleva osapuoli tai, tapauksen mukaan, asianomainen SADC:n talouskumppanuussopimusvaltio yleensä tarvitsee vastaavan lainsäädäntö- tai hallintotoimenpiteen antamiseen suhteessa niihin, jotka valituksen kohteena oleva osapuoli tai, tapauksen mukaan, asianomainen SADC:n talouskumppanuussopimusvaltio on nimennyt tarpeellisiksi tuomion noudattamista varten. Välimiespaneelin on myös otettava huomioon voimavarojen rajoitukset ja erilaiset kehitystasot, jotka voivat vaikuttaa mahdollisuuksiin toteuttaa tarvittavat toimenpiteet. 4. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan tämän sopimuksen 73 artiklan mukaisia menettelyjä. Määräaika välimiestuomion tiedoksiantamiselle on 45 päivää tämän artiklan 2 kohdassa tarkoitetun pyynnön vastaanottamisesta. 5. Kohtuullista määräaikaa voidaan jatkaa riidan osapuolten sopimuksella. 78 Artikla Välitystuomion noudattamiseksi toteutettujen toimenpiteiden tarkastelu 1. Valituksen kohteena olevan osapuolen on ilmoitettava toiselle osapuolelle sekä kauppa- ja kehityskomitealle ennen kohtuullisen määräajan päättymistä toimenpiteet, jotka se on toteuttanut välitystuomion noudattamiseksi. 2. Jos osapuolten välillä on erimielisyyttä tämän artiklan 1 kohdan nojalla ilmoitettujen toimenpiteiden yhteensopivuudesta tämän sopimuksen määräysten kanssa, valituksen tehnyt osapuoli voi pyytää kirjallisesti välimiespaneelia ratkaisemaan asian. Tällaisessa pyynnössä on mainittava kyseinen toimenpide ja selitettävä, miksi se ei ole yhteensopiva tämän sopimuksen määräysten kanssa. Välimiespaneeli antaa tuomionsa tiedoksi 90 päivän kuluessa pyynnön vastaanottamisesta. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin on annettava tuomionsa 45 päivän kuluessa pyynnön vastaanottamisesta. 3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan tämän sopimuksen 73 artiklan mukaisia menettelyjä. Määräaika välimiestuomion tiedoksiantamiselle on 105 päivää tämän artiklan 2 kohdassa tarkoitetun pyynnön vastaanottamisesta. 79 Artikla Välitystuomioiden noudattamatta jättämisestä seuraavat väliaikaiset korjaavat toimenpiteet 1. Jos valituksen kohteena oleva osapuoli ei ilmoita välitystuomioiden noudattamiseksi toteuttamistaan toimenpiteistä ennen kohtuullisen määräajan päättymistä tai jos välimiespaneeli päättää, että 78 artiklan 1 kohdan mukaisesti ilmoitettu toimenpide ei ole tämän sopimuksen määräysten mukainen, valituksen kohteena olevan osapuolen tai, tapauksen mukaan, asianomaisen SADC:n talouskumppanuussopimusvaltion on valituksen tehneen osapuolen tätä vaatiessa tarjottava korvausta. Korvaus voi muodostua rahallisesta korvauksesta tai sisältää sellaisen, vaikka tämä sopimus ei velvoita valituksen kohteena olevaa osapuolta tai, tapauksen mukaan, asianomaista SADC:n talouskumppanuussopimusvaltiota tarjoamaan rahallista korvausta. 2. Jos korvauksesta ei päästä sopimukseen 30 päivän kuluessa kohtuullisen määräajan päättymisestä tai 78 artiklan nojalla annetusta välitystuomiosta, jonka mukaan toimenpide ei ole tämän sopimuksen määräysten mukainen, valituksen tehneellä osapuolella on oikeus hyväksyä soveltuvia toimenpiteitä ilmoitettuaan tästä toiselle osapuolelle. Näitä toimenpiteitä voi toteuttaa valituksen tehnyt osapuoli tai, tapauksen mukaan, asianomainen SADC:n talouskumppanuussopimusvaltio. 3. Hyväksyessään tällaisia toimenpiteitä valituksen tehneen osapuolen tai, tapauksen mukaan, asianomaisen SADC:n talouskumppanuussopimusvaltion on pyrittävä valitsemaan rikkomiseen nähden oikeasuhteisia toimenpiteitä, jotka vähiten vaikuttavat tämän sopimuksen tavoitteiden saavuttamiseen, ja otettava huomioon niiden vaikutus valituksen kohteena olevan osapuolen ja yksittäisten SADC:n talouskumppanuussopimusvaltioiden talouteen. 4. Jos EY-osapuoli ei ilmoita välitystuomion noudattamiseksi toteuttamistaan toimenpiteistä ennen kohtuullisen määräajan päättymistä tai jos välimiespaneeli päättää, että 78 artiklan 1 kohdan mukaisesti ilmoitettu toimenpide ei ole tästä sopimuksesta johtuvien osapuolten velvollisuuksien mukainen, ja jos valituksen tehnyt osapuoli väittää, että soveltuvien toimenpiteiden hyväksyminen aiheuttaisi merkittävää vahinkoa sen taloudelle, EY-osapuolen on harkittava rahallisen korvauksen tarjoamista. 5. EY-osapuolen on harjoitettava asianmukaista pidättyväisyyttä hakiessaan korvausta tai hyväksyessään tämän artiklan 1 ja 2 kohdan nojalla toimenpiteitä. 6. Korvauksen tai soveltuvien toimenpiteiden on oltava tilapäisiä, ja niitä voidaan jatkaa ainoastaan siihen asti kun tämän sopimuksen määräysten vastaiseksi katsottu toimenpide peruutetaan tai sitä muutetaan sen saattamiseksi sopimuksen mukaiseksi tai kun osapuolet ovat sopineet riidan ratkaisemisesta. 80 Artikla Välitystuomioiden noudattamiseksi toteutettujen toimenpiteiden tarkastelu soveltuvien toimenpiteiden hyväksymisen jälkeen 1. Valituksen kohteena olevan osapuolen on ilmoitettava toiselle osapuolelle sekä kauppa- ja kehityskomitealle toimenpiteistä, jotka se on toteuttanut välitystuomion noudattamiseksi, ja valituksen tehneen osapuolen tai, tapauksen mukaan, asianomaisen SADC:n talouskumppanuussopimusvaltion soveltamien aiheellisten toimenpiteiden lopettamista koskevasta pyynnöstään. 2. Jos osapuolet eivät pääse sopimukseen ilmoitetun toimenpiteen yhteensopivuudesta sopimuksen määräysten kanssa 30 päivän kuluessa ilmoituksen tekemisestä, valituksen tehneen osapuolen on pyydettävä kirjallisesti välimiespaneelia ratkaisemaan asia. Pyynnöstä on ilmoitettava toiselle osapuolelle sekä kauppa- ja kehityskomitealle. Välimiespaneelin tuomiosta ilmoitetaan osapuolille sekä kauppa- ja kehityskomitealle 45 päivän kuluessa pyynnön vastaanottamisesta. Jos välimiespaneeli päättää, että välitystuomion noudattamiseksi toteutettu toimenpide ei ole tämän sopimuksen määräysten mukainen, välimiespaneeli määrittää, voiko valituksen tehnyt osapuoli tai, tapauksen mukaan, asianomainen SADC:n talouskumppanuussopimusvaltio jatkaa aiheellisten toimenpiteiden soveltamista. Jos välimiespaneeli päättää, että välitystuomion noudattamiseksi toteutettu toimenpide on tämän sopimuksen määräysten mukainen, soveltuvat toimenpiteet lopetetaan. 3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan tämän sopimuksen 73 artiklan mukaisia menettelyjä. Määräaika välimiestuomion tiedoksiantamiselle on 60 päivää tämän artiklan 2 kohdassa tarkoitetun pyynnön vastaanottamisesta. IV Jakso Yhteiset määräykset 81 Artikla Yhteisesti sovittu ratkaisu Osapuolet voivat milloin tahansa päästä yhteiseen sopimusratkaisuun tähän lukuun liittyvässä riidassa. Niiden on ilmoitettava kauppa- ja kehityskomitealle kaikista tällaisista ratkaisuista. Kun yhteinen sopimusratkaisu on hyväksytty, riitojenratkaisumenettely päätetään. 82 Artikla Työjärjestys ja menettelysäännöt 1. Osapuolet sopivat viimeistään 1 päivänä heinäkuuta 2008 työjärjestyksestä ja menettelysäännöistä, jotka yhteisneuvosto hyväksyy. Työjärjestyksessä on käsiteltävä välimiespaneelin kokousten avaamista yleisölle. 2. Välimiespaneelin kaikki kokoukset ovat yleisölle avoimia työjärjestyksen mukaisin edellytyksin, jollei välimiespaneeli toisin päätä omasta aloitteestaan tai osapuolten pyynnöstä. Välimiespaneeli kokoontuu suljettuun istuntoon silloin, kun osapuolen näkökanta tai väitteet sisältävät luottamuksellisia tietoja. 83 Artikla Tiedot ja tekniset neuvot Välimiespaneeli voi osapuolen pyynnöstä tai omasta aloitteestaan hankkia kaikista lähteistä, myös riidan osapuolina olevilta osapuolilta, tietoja, joita se pitää asianmukaisina välimiesmenettelyn kannalta. Välimiespaneelilla on myös oikeus hankkia asianmukaisiksi katsomansa asiantuntijalausunnot. Muut asiaan liittyvät tahot saavat toimittaa amicus curiae -lausumia välimiespaneelille työjärjestyksen mukaisin edellytyksin. Kaikki tällä tavoin saadut tiedot on ilmoitettava riidan osapuolille, joiden on voitava esittää huomautuksia niistä. 84 Artikla Lausumine kieli 1. Osapuolten kirjalliset ja suulliset lausumat voidaan esittää millä tahansa osapuolten virallisella kielellä. 2. Osapuolet pyrkivät sopimaan yhteisestä työkielestä kunkin tämän osan mukaisen menettelyn osalta. Jos osapuolet eivät pääse sopimukseen yhteisestä työkielestä, kumpikin osapuoli järjestää kirjallisten lausumiensa kääntämisen ja kuulemisten tulkkauksen valituksen kohteena olevan osapuolen valitsemalle kielelle ja maksaa tästä aiheutuvat kustannukset, jollei tämä kieli ole tuon osapuolen virallinen kieli. Pyrittäessä sopimaan yhteisestä työkielestä EY-osapuolen on otettava huomioon tällaisten kustannusten mahdollinen vaikutus SADC:n talouskumppanuussopimusvaltioihin. 85 Artikla Tulkintasäännöt Välimiespaneelin on ratkaistava riita tämän sopimuksen määräysten ja yleisen kansainvälisen oikeuden tavanomaisten tulkintasääntöjen sekä valtiosopimusoikeutta koskevan Wienin yleissopimuksen mukaisesti. Välimiespaneelin tuomioilla ei voida lisätä eikä vähentää tämän sopimuksen mukaisia oikeuksia ja velvoitteita. 86 Artikla Välitystuomiot 1. Välimiespaneelin on kaikin keinoin pyrittävä tekemään mahdolliset päätökset yhteisymmärryksessä. Jos päätöstä ei kuitenkaan voida tehdä yhteisymmärryksessä, asiasta on päätettävä annettujen äänten enemmistöllä. 2. Päätöksessä esitetään tosiseikat, tämän sopimuksen asiaa koskevien määräysten sovellettavuus sekä havaintojen ja niihin pohjautuvien päätelmiensä perusteet. Kauppa- ja kehityskomitea asettaa välimiespaneelin tuomiot yleisön saataville, jollei se toisin päätä. 87 Artikla Välimiesten luettelo 1. Kauppa- ja kehityskomitea laatii viimeistään kolmen kuukauden kuluttua tämän sopimuksen väliaikaisesta soveltamisesta luettelon 21 henkilöstä, jotka ovat halukkaita ja kykeneviä toimimaan välimiehinä. Kumpikin osapuoli valitsee kahdeksan henkilöä toimimaan välimiehinä. Osapuolet sopivat myös viidestä henkilöstä, jotka eivät ole kummankaan osapuolen kansalaisia ja jotka toimivat välimiespaneelin puheenjohtajana. Kauppa- ja kehityskomitea varmistaa, että luetteloa ylläpidetään aina tämän artiklan mukaisesti. 2. Välimiehillä on oltava erityistä asiantuntemusta tai kokemusta oikeudellisista kysymyksistä ja kansainvälisestä kaupasta. Välimiesten on oltava riippumattomia ja toimittava yksilöinä, he eivät saa ottaa ohjeita miltään organisaatiolta tai miltään hallitukselta eikä heillä saa olla sidoksia osapuolten hallituksiin ja heidän on noudatettava työjärjestykseen liitettyjä menettelysääntöjä. 3. Kauppa- ja kehityskomitea voi laatia lisäluettelon viidestätoista henkilöstä, joilla on alakohtaista asiantuntemusta tämän sopimuksen piiriin kuuluvista kysymyksistä. Kun käytetään 73 artiklan mukaista valintamenettelyä, kauppa- ja kehityskomitean puheenjohtaja voi kummankin osapuolen suostumuksella hyödyntää tällaista alakohtaista luetteloa. 88 Artikla Suhde Maailman kauppajärjestön asettamiin velvoitteisiin 1. Tämän sopimuksen nojalla perustetut välityselimet eivät ratkaise riitoja, jotka koskevat Maailman kauppajärjestön perustamisesta tehdystä sopimuksesta johtuvia jommankumman osapuolen tai, tapauksen mukaan, asianomaisen SADC:n talouskumppanuussopimusvaltion oikeuksia ja velvoitteita. 2. Turvautuminen tämän sopimuksen riitojenratkaisusäännöksiin ei rajoita mahdollisia WTO-sopimukseen perustuvia toimia, riitojen ratkaisu mukaan luettuna. Jos osapuoli tai, tapauksen mukaan, asianomainen SADC:n talouskumppanuussopimusvaltio on kuitenkin pannut vireille tiettyä toimenpidettä koskevan riitojenratkaisumenettelyn tämän sopimuksen tai WTO-sopimuksen mukaisesti, se ei voi panna vireille samaa toimenpidettä koskevaa riitojenratkaisumenettelyä ennen ensimmäisen menettelyn päättymistä. Osapuolen tai, tapauksen mukaan, asianomaisen SADC:n talouskumppanuussopimusvaltion katsotaan panneen vireille tässä kohdassa tarkoitetulla tavalla WTO-sopimuksen mukaisen riitojenratkaisumenettelyn, jos se pyytää paneelin perustamista WTO:n riitojenratkaisusta annettuja sääntöjä ja menettelyjä koskevan sopimuksen 6 artiklan mukaisesti. 3. Tämän sopimuksen määräykset eivät estä osapuolta tai SADC:n talouskumppanuussopimusvaltiota panemasta täytäntöön WTO:n riitojenratkaisuelimen hyväksymää velvoitteiden keskeyttämistä. 89 Artikla Määräajat 1. Tämän sopimuksen III osassa vahvistetut määräajat, myös välimiespaneelille välitystuomion ilmoittamista varten asetetut määräajat, lasketaan kalenteripäivinä alkaen sitä tointa tai tosiseikkaa seuraavasta päivästä, johon ne viittaavat. 2. Osapuolet voivat yhteisellä sopimuksella pidentää mitä tahansa tässä osassa mainittua määräaikaa. IV OSA 13 LUKU Yleiset poikkeukset 90 Artikla Yleinen poikkeuslauseke Edellyttäen, ettei toimenpiteitä sovelleta tavalla, joka merkitsisi mielivaltaista tai perusteetonta syrjintää osapuolten kesken samanlaisten olosuhteiden vallitessa taikka tavara- tai palvelukaupan tai sijoittautumisen peiteltyä rajoittamista, tämän sopimuksen määräysten ei voida katsoa estävän EY-osapuolta tai SADC:n talouskumppanuussopimusvaltioita hyväksymästä tai pitämästä voimassa toimenpiteitä, jotka a) ovat tarpeen yleisen moraalin suojelemiseksi tai yleisen järjestyksen ja turvallisuuden ylläpitämiseksi; tai b) ovat välttämättömiä sellaisten lakien tai määräysten noudattamisen varmistamiseksi, jotka eivät ole ristiriidassa tämän sopimuksen kanssa, mukaan luettuina tullien täytäntöönpanoon, teollis- ja tekijänoikeuksien suojaan ja petoksellisten toimintatapojen ehkäisemiseen liittyvät lait tai määräykset; tai c) ovat välttämättömiä sellaisten lakien tai määräysten noudattamisen turvaamiseksi, jotka eivät ole ristiriidassa tämän sopimuksen määräysten kanssa, mukaan luettuina i) harhaanjohtavien ja petoksellisten toimintatapojen ehkäiseminen ja sopimusten noudattamatta jättämisen seurauksista huolehtiminen, ii) henkilöiden yksityisyyden suojaaminen henkilötietojen käsittelyssä ja levittämisessä sekä henkilöä koskevien tiedostojen ja tilitietojen luottamuksellisuuden turvaaminen, tai iii) turvallisuus; tai d) liittyvät kullan tai hopean tuontiin tai vientiin; tai e) liittyvät taiteellisten, historiallisten tai arkeologisten kansallisaarteiden suojeluun; tai f) liittyvät ehtyvien luonnonvarojen suojeluun, jos kyseisten toimenpiteiden toteuttamisen ohella kotimarkkinoilla rajoitetaan tavaroiden tuotantoa tai kulutusta, palveluiden tuotantoa tai kulutusta ja kotimaisia sijoituksia; tai g) liittyvät vankityönä valmistettuihin tuotteisiin; tai h) poikkeavat tämän sopimuksen 36 artiklassa esitetystä tavoitteesta, edellyttäen että erilaisen kohtelun tarkoituksena on varmistaa välittömien verojen tehokas tai tasapuolinen määrääminen tai kantaminen toisen osapuolen eri toimialojen tai sijoittajien osalta. 91 Artikla Turvallisuuteen perustuvat poikkeukset 1. Mikään tässä sopimuksessa ei a) vaadi EY-osapuolta tai jotakin SADC:n talouskumppanuussopimusvaltiota toimittamaan sellaisia tietoja, joiden paljastaminen olisi vastoin sen keskeisiä turvallisuusetuja; b) estä EY-osapuolta tai jotak